**RÁMCOVÁ ZMLUVA O POSKYTOVANÍ SLUŽBY**

**Servis a údržba virtuálnej privátnej telemetrickej siete (GSM/UMTS)**

uzavretá podľa ust. § 99 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „Zákon o VO“) a ust. § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)

(ďalej len „Zmluva”)

|  |  |
| --- | --- |
| **1. Objednávateľ** | **SPP – distribúcia, a. s.** |
| Sídlo | Plátennícka 19013/2, 821 09 Bratislava – mestská časť Ružinov |
| Zapísaná v | Obchodnom registri Mestského súdu Bratislava III, Oddiel: Sa, Vložka č.: 3481/B |
| IČO | 35 910 739 |
| IČ DPH | SK2021931109 |
| DIČ | 2021931109 |
| Bankové spojenie I. | Tatra banka, a.s. |
| Číslo účtu | 2627712668/1100 |
| SWIFT (BIC) | TATRSKBX |
| IBAN | SK64 1100 0000 0026 2771 2668 |
| Bankové spojenie II. | Všeobecná úverová banka, a.s. |
| Číslo účtu | 1119353/0200 |
| SWIFT (BIC) | SUBASKBX |
| IBAN | SK74 0200 0000 0000 0111 9353 |
| Zastúpená |  |
| (ďalej len „Objednávateľ“ alebo „SPP-D“) | |

|  |  |
| --- | --- |
| **2. Poskytovateľ** | *[doplniť]* |
| Sídlo | *[doplniť]* |
| Zapísaná v | Obchodnom registri *[doplniť]* súdu *[doplniť]*, Oddiel: *[doplniť]*, Vložka č.: *[doplniť]* |
| IČO | *[doplniť]* |
| IČ DPH | *[doplniť]* |
| DIČ | *[doplniť]* |
| Bankové spojenie | *[doplniť]* |
| Číslo účtu | *[doplniť]* |
| SWIFT (BIC) | *[doplniť]* |
| IBAN | *[doplniť]* |
| Zastúpená | *[doplniť]* |
| (ďalej len „ Poskytovateľ“) | |

(ďalej spolu tiež „zmluvné strany” alebo osobitne „zmluvná strana”)

**Článok 1.**

**Úvodné ustanovenia**

* 1. Účelom, za ktorým Objednávateľ s Poskytovateľom uzatvára túto Zmluvu, je záujem Objednávateľa na včasnom a riadnom poskytovaní Služby v kvalite v zmysle požiadaviek Zmluvy.
  2. Poskytovateľ má na základe osobitnej Rámcovej zmluvy o dodaní HW a SW, ev. číslo [bude doplnené Obstarávateľom] uzavretej s Objednávateľom (ďalej len „Rámcová zmluva“) záväzok dodávať Objednávateľovi telemetrické routre s príslušenstvom vrátane ich softvérového vybavenia a softvér na hromadnú správu dodaných routerov v rozsahu za podmienok v zmysle Rámcovej zmluvy.
  3. Predmetom tejto Zmluvy je záväzok Poskytovateľa poskytovať servis a údržbu virtuálnej privátnej telemetrickej siete (GSM/UMTS), ktorú tvoria dodané telemetrické routery, a dodaného softvéru, aby bolo zabezpečené ich riadne a bezporuchové fungovanie, a aby boli vady odstraňované Poskytovateľom za podmienok podľa tejto Zmluvy riadne, rýchlo, ekonomicky hospodárne a efektívne.
  4. Táto Zmluva sa uzatvára ako výsledok procesu verejného obstarávania, postupom rokovacieho konania so zverejnením, vyhláseného Objednávateľom pod názvom [bude doplnené Obstarávateľom] a zverejneného vo Vestníku verejného obstarávania č. [bude doplnené Obstarávateľom] zo dňa [bude doplnené Obstarávateľom], značka [bude doplnené Obstarávateľom] – [bude doplnené Obstarávateľom] (ďalej aj „Verejné obstarávanie na predmet zákazky: [bude doplnené Obstarávateľom]“).
  5. Zmluvné strany vyhlasujú, že údaje uvedené v Zmluve sú v súlade so skutočným stavom ku dňu uzavretia Zmluvy.
  6. Poskytovateľ vyhlasuje, že:
     1. je oprávnený vykonávať všetky činnosti, na ktoré sa zaviazal v tejto Zmluve, resp. že výkon činností, na ktoré Poskytovateľ nie je oprávnený, zabezpečí prostredníctvom osôb, ktoré oprávnenie na výkon predmetných činností majú;
     2. má dostatočné personálne a technické kapacity potrebné na riadne a včasné plnenie záväzkov vyplývajúcich z tejto Zmluvy;
     3. spĺňa všetky požiadavky kladené Právnymi predpismi na výkon činností podľa tejto Zmluvy;
     4. číslo bankového účtu Poskytovateľa je oznámené v zmysle § 6 Zákona o DPH.

Poskytovateľ je povinný Objednávateľovi kedykoľvek počas trvania Zmluvy preukázať, že spĺňa požiadavky a vyhlásenia v zmysle tejto Zmluvy. Ak Poskytovateľ nepreukáže, že spĺňa požiadavky a vyhlásenia v zmysle tejto Zmluvy a/alebo prestane spĺňať požiadavky a vyhlásenia v zmysle tejto Zmluvy považuje sa to za podstatné porušenie zmluvných povinností. Poskytovateľ je taktiež počas trvania Zmluvy povinný udržiavať v platnosti všetky dokumenty, licencie, certifikáty, doklady preukazujúce odbornú spôsobilosť a pod. a spĺňať požiadavky a vyhlásenia, ktorých platnosť a spĺňanie preukazoval v rámci Výberového konania.

**Definície**

* 1. Pojmy, písané veľkými začiatočnými písmenami, používané v Zmluve alebo dokumentácii, ktorá súvisí so Zmluvou, majú význam, ktorý je definovaný v Zmluve alebo inej dokumentácii ktorá súvisí so Zmluvou. V zmysle tejto Zmluvy:

**VP GSM sieť** znamená virtuálna telemetrická privátna GSM sieť vytvorená z Hardvéru komunikujúceho cez sieť verejného mobilného operátora technológiami GPRS, EDGE alebo UMTS a využívajúceho privátne APN a Softvéru zabezpečujúceho prenos telemetrických dát v sieti a správu Hardvéru.

**Router** znamená telemetrický smerovač používajúci pri prenose dát technológie GPRS, EDGE alebo UMTS verejného mobilného operátora a využívajúci privátne APN, a to aj vrátane všetkého jeho príslušenstva (káble, redukcie, napájacie zdroje, atď.), ktorý bol dodaný a/alebo bude dodaný počas trvania tejto Zmluvy Poskytovateľom Objednávateľovi na základe Rámcovej zmluvy a/alebo tejto Zmluvy a vo vzťahu ku ktorému plynie a/alebo bude plynúť záručná doba.

**Hardvér** znamená súhrnný názov pre Router ako aj pre iné komponenty (káble, redukcie, napájacie zdroje, konektor, anténa atď.), ktoré boli dodané Objednávateľovi v minulosti pred uzavretím tejto Zmluvy a tvoria VP GSM sieť, tzv. staré komponenty a/alebo budú dodané Poskytovateľom na základe tejto Zmluvy. Zoznam Hardvéru tvorí Prílohu č. 2 Zmluvy.

**Softvér** znamená programové vybavenie potrebné pre korektné fungovanie Routera v rámci VP GSM siete a softvér pre hromadnú správu Routera, ktoré boli dodané a/alebo budú dodané počas trvania tejto Zmluvy Poskytovateľom Objednávateľovi na základe Rámcovej zmluvy a/alebo tejto Zmluvy a vo vzťahu ku ktorým plynie a/alebo bude plynúť záručná doba a vo vzťahu ku ktorým je/bude Objednávateľ oprávneným držiteľom licencií v zmysle Rámcovej zmluvy alebo tejto Zmluvy.

**Technologické objekty** znamená pracovisko Objednávateľa, na ktorom sa nachádza Hardvér, vo vzťahu ku ktorému má byť Služba poskytovaná, a zoznam ktorých poskytne Objednávateľ Poskytovateľovi po uzavretí tejto Zmluvy, pričom tento zoznam je Objednávateľ oprávnený počas trvania Zmluvy aktualizovať (rozšíriť, zúžiť alebo zmeniť) písomným oznámením Poskytovateľovi a Poskytovateľ je povinný aktualizáciu akceptovať bez navýšenia Ceny Služby.

**Porucha (alebo vada)** znamená akákoľvek vada, nedostatok, porucha alebo akýkoľvek iný problém Hardvéru a/alebo Softvéru, ktorý bráni ich riadnemu a/alebo bezchybnému užívaniu, ako aj vád spôsobujúcich čiastočnú alebo úplnú nefunkčnosť prenosov dát v rámci VP GSM siete alebo čiastočné alebo úplné obmedzenie prevádzky VP GSM siete, vrátane právnych vád Hardvéru a Softvéru.

**Kritická vada** **(vada/Porucha kategórie A)** znamená, že Hardvér a/alebo Softvér v rámci VP GSM siete alebo jej časti nie sú použiteľné vo svojich základných funkciách alebo sa vyskytuje kritická funkčná vada znemožňujúca ich funkčnosť a funkčnosť dátových prenosov a zakladajúca možnosť vzniku škody. Do tejto kategórie patria aj problémy, ktoré boli zistené pri testovaní bezpečnostných zraniteľností.

**Nekritická vada** **(vada/Porucha kategórie B)** znamená, že funkčnosť Hardvéru a Softvéru v rámci VP GSM siete alebo jej časti a funkčnosť dátových prenosov je vo svojich funkciách znížená tak, že tento stav obmedzuje bežnú prevádzku Objednávateľa, najmä problémy, ktoré spôsobujú dočasnú nefunkčnosť systému, spôsobujú malé výkonové problémy, nedostupnosť nekritických funkčností.

**Nezávažná vada** **(vada/Porucha kategórie C)** znamená, že Hardvér a Softvér v rámci VP GSM siete sú použiteľné a prevádzkovateľné s minimálnymi obmedzeniami, vada má zanedbateľný vplyv na prevádzkyschopnosť a funkčnosť dátových prenosov, ostatné drobné, ktoré nepatria do kategórie vád A alebo B, najmä problémy, ktoré je možné špeciálnym spôsobom obmedziť, je možné pri prevádzkovaní systémov zabezpečiť prispôsobeným riešením bez straty funkčnosti.

**Preberací protokol** znamená dokument potvrdzujúci odovzdanie a prevzatie Služby, ktorým môže byť v prípade Servisu servisný list, v prípade školenia prezenčná listina, a to v elektronickej alebo papierovej podobe.

**Služba** znamená súhrn činností Poskytovateľa vykonávaných na základe Zmluvy. Tam, kde nie je účelné odlišovať pojem Služba a Ďalšie služby, pojem Služba súhrnne označuje Službu a Ďalšie služby.

**Požiadavka na poskytnutie Služby** znamená požiadavku Objednávateľa, na základe ktorej je Poskytovateľ povinný poskytnúť (vykonať) Službu v zmysle tejto Zmluvy.

**Upgrade** znamená nové alebo zdokonalené funkcionality Softvéru, zmena (povýšenie) Softvéru na novšiu a/alebo vyššiu verziu, súčasťou je poskytnutie alebo zabezpečenie poskytnutia licencie za podmienok dohodnutých v Zmluve.

**Update** znamená priebežná aktualizácia Softvéru, vrátane vykonávania záplat a opráv, či už funkčných, alebo bezpečnostnýchvydaných alebo odporúčaných výrobcami alebo tvorcami Softvéru, ktorej súčasťou je poskytnutie alebo zabezpečenie poskytnutia licencie za podmienok dohodnutých v Zmluve.

**Človekodeň (MD)** - sa pre účely tejto zmluvy rozumie 8 (osem) človekohodín, strávených 1 (jedným) pracovníkom Poskytovateľa poskytovaním príslušného plnenia predmetu tejto Zmluvy.

**VOP Objednávateľa** znamenajú Všeobecné obchodné podmienky na vykonanie Diela/Prác/Služby Objednávateľa, ktoré tvoria Prílohu č. 1 tejto Zmluvy.

**Objednávka** znamená požiadavku Objednávateľa na vykonanie Ďalšej služby, ktorá je označená ako objednávka, a na základe ktorej je Poskytovateľ povinný poskytnúť Ďalšiu službu v zmysle tejto Zmluvy, t.j. službu nad rámec Služby poskytovanej priamo na základe tejto Zmluvy.

**Iné zmluvné dojednanie** znamená osobitnú zmluvu uzavretú v nadväznosti na túto Zmluvu v súvislosti s poskytovaním Ďalších služieb na základe požiadavky Objednávateľa na uzavretie Iného zmluvného dojednania.

* 1. Nadpisy v Zmluve majú iba informatívny charakter a slúžia na lepšiu orientáciu v texte Zmluvy a nemajú vplyv na výklad jej ustanovení.

**Článok 2.**

**Predmet Zmluvy**

1. Predmetom tejto Zmluvy je záväzok Poskytovateľa vykonávať pre Objednávateľa činnosti v zmysle tejto Zmluvy (ďalej len „**Služba**“) a záväzok Objednávateľa vykonanú Službu prevziať a zaplatiť za Službu dohodnutú cenu.

**Služba**

1. Službou je vykonávanie najmä týchto činností, v rozsahu v zmysle tejto Zmluvy, inak v rozsahu potrebnom na zabezpečenie splnenia účelu tejto Zmluvy:
2. **Hotline** – konzultácie, technická podpora a pomoc pri riešení/odstraňovaní vzniknutých Porúch najmä poradenstvo/pomoc v otázkach, ktoré sa môžu vyskytovať pri používaní Hardvéru a Softvéru, ktoré nie je možné vyriešiť pomocou prevádzkovej dokumentácie, pri identifikácií, klasifikácií, lokalizácií a odstraňovaní Porúch pracovníkmi Objednávateľa a návrhy riešení a opatrení pre zaistenie priebehu prevádzky VP GSM siete. Hotline bude poskytovaný vo forme telefonického a emailového poradenstva alebo formou pomoci/poradenstva vzdialeným prístupom (ďalej len „Hotline“).
3. **Servis** –riešenie a odstraňovanie Porúch nahlásených ako Požiadavka na poskytnutie Služby za účelom čo najskoršej obnovy riadnej funkčnosti VP GSM siete, servisné výkony sú bližšie špecifikované v Prílohe č. 2 Zmluvy. Servis zahŕňa najmä:
   * + 1. diagnostiku Poruchy,
       2. odstránenie Poruchy (Oprava Hardvéru alebo Výjazd za účelom odstránenia Poruchy):

* pri Oprave Hardvéru: prevzatie Hardvéru, resp. jeho časti, za účelom diagnostiky a/alebo odstránenia Poruchy a jeho vrátenie Objednávateľovi, oboje doručením prostredníctvom kuriérskej služby alebo priamo Poskytovateľom, a to so súčasným poskytnutím funkčne a kapacitne adekvátneho náhradného zariadenia vrátane príslušenstva za Hardvér, vo vzťahu ku ktorému je realizovaná oprava, počas celej doby realizácie opravy, ak sa zmluvné strany nedohodnú inak,
* pri Výjazde za účelom odstránenia Poruchy: výjazd za účelom diagnostiky a/alebo odstránenia Poruchy na konkrétnej lokalite (bode telemetrickej siete v rámci územia SR),
  + - 1. dodanie náhradných/nových komponentov Hardvéru (vrátane softvérového vybavenia) za účelom ich výmeny za poškodené vrátane materiálu na odstránenie Poruchy,
      2. udržiavanie dostupnosti náhradných/nových komponentov Hardvéru.

(ďalej len „Servis“).

1. Poskytovateľ je povinný poskytovať Službu za podmienok dohodnutých v tejto Zmluve, aj po Update/Upgrade, rozvoji a/alebo zmene Softvéru, k akýmkoľvek iným plneniam realizovaným Poskytovateľom na základe tejto Zmluvy a/alebo Objednávky.
2. Pre vylúčenie pochybností sa uvádza, že je výlučne na uvážení Objednávateľa, či požaduje poskytnutie Servisu, resp. odstraňovanie Poruchy, na základe tejto Zmluvy alebo uplatní zodpovednosť za vady v zmysle Rámcovej zmluvy alebo tejto Zmluvy (vo vzťahu k novým komponentom Hardvéru dodaných na základe tejto Zmluvy), v prípade, ak je Poskytovateľ povinný plniť z tejto Zmluvy a zároveň je Objednávateľ oprávnený uplatniť u Poskytovateľa zodpovednosť za vady v zmysle Rámcovej zmluvy alebo tejto Zmluvy. Pre vylúčenie pochybností sa uvádza, že v prípade, ak Objednávateľ požaduje plnenie v zmysle tejto Zmluvy, najmä, nie však výlučne v kontexte lehôt plnenia vyplývajúcich z tejto Zmluvy a zároveň ide o odstraňovanie takej Poruchy, ktorú by mal Objednávateľ právo uplatniť u Poskytovateľa ako zodpovednosť za vady, ktorá sa vyskytne v záručnej dobe v zmysle Rámcovej zmluvy alebo tejto Zmluvy, Poskytovateľovi nepatrí za výkon činností súvisiacich s riešením a odstraňovaním Poruchy (vrátane diagnostiky a opravy Poruchy, výmeny, dodania nových komponentov Hardvér vrátane ich softvérového vybavenia) žiadna odplata (t.j. žiadna odplata za prácu, dopravu, materiál, komponenty).
3. Poskytovateľ je povinný k novým komponentom Hardvéru odovzdať doklady, ktoré sa na príslušný komponent vzťahujú, a ktoré sú potrebné na jeho prevzatie a užívanie v zmysle Právnych predpisov, technických noriem, obchodných zvyklostí a požiadaviek Zmluvy (najmä návod na obsluhu a údržbu v slovenskom prípadne českom alebo anglickom jazyku a riadne vyplnený záručný list, alebo iné obdobné doklady pre použitie v Slovenskej republike a pod.). Nové komponenty Hardvéru (najmä nové Routery vrátane ich softvérového vybavenia) musia spĺňať vlastnosti a funkčnosti špecifikované v Prílohe č. 2 Rámcovej zmluvy. K softvérovému vybaveniu Hardvéru poskytnúť alebo zabezpečiť poskytnutie licencií za podmienok dohodnutých v Zmluve.
4. Poskytovateľ vyhotoví o každom vykonanom Servise servisný list, pričom uvedie najmä popis vykonaných činností, súpis vymieňaných komponentov, mená a podpisy zodpovedných osôb, a prípadne ďalšie relevantné skutočnosti, o každom vykonanom školení vyhotoví prezenčnú listinu, ak sa zmluvné strany nedohodnú inak.
5. Pre vylúčenie pochybností sa uvádza, že akýkoľvek odkaz na deň alebo počet dní bez výslovného uvedenia, že ide o pracovný deň, znamená kalendárny deň alebo počet kalendárnych dní.

**Ďalšie služby**

1. Poskytovateľ sa zaväzuje poskytovať Objednávateľovi ďalšie služby na základe osobitnej Objednávky Objednávateľa (ďalej len „Ďalšie služby“) v lehote a termíne určenom v Objednávke alebo dohodnutom zmluvnými stranami, a záväzok Objednávateľa zaplatiť za Ďalšie služby cenu v zmysle akceptácie Cenového návrhu za podmienok tejto Zmluvy.
2. Ďalšou službou poskytovanou na základe osobitnej Objednávky je vykonávanie najmä týchto činností v rozsahu potrebnom na zabezpečenie splnenia účelu Objednávky:

* zmena/úpravy Softvér a jeho aplikácií vrátane súvisiacich školení (Rozvoj SW),
* Update vrátane súvisiacich školení,
* Upgrade vrátane súvisiacich školení,
* ďalší rozvoj/vývoj nových častí Softvéru alebo k nemu prislúchajúcim aplikáciám vrátane súvisiacich školení.

1. Zmluvné strany pre vylúčenie pochybností uvádzajú, že ustanovením bodu 2.9 Zmluvy v časti Update Softvéru vrátane súvisiacich školení nie je dotknutá povinnosť Poskytovateľa vykonávať update Softvéru v zmysle bodu 6.3 Rámcovej zmluvy za účelom zabezpečenia Kybernetickej bezpečnosti plnenia, pričom náklady na jeho realizáciu sú zahrnuté v cene plnenia dodávaného v zmysle Rámcovej zmluvy.

1. Poskytovateľ je povinný priebežne sledovať a/alebo identifikovať potrebu vykonania aktualizácie Softvéru a o potrebe jej vykonania je povinný informovať Objednávateľa bez zbytočného odkladu po vydaní alebo odporučení vykonania aktualizácie, záplat alebo opráv výrobcami alebo tvorcami Softvéru.
2. O nových verziách Softvéru je Poskytovateľ povinný Objednávateľa informovať písomne alebo elektronickou poštou najneskôr do 1 mesiaca po ich uvedení na trh.
3. Pre vylúčenie pochybností sa, vo vzťahu k Ďalším službám, uvádza, že k plneniu na základe tejto Zmluvy dôjde výlučne na základe uváženia Objednávateľa a Poskytovateľ si je vedomý, že Objednávateľ môže požadovať poskytnutie len minimálneho množstva Ďalších služieb, prípadne poskytnutie nepožadovať vôbec a Poskytovateľ si poskytnutie Ďalších služieb voči Objednávateľovi nemôže nárokovať.
4. Poskytovateľ je povinný k vykonávanej Službe a Ďalším službám (najmä Update, Upgrade, úprava a/alebo zmena Softvéru) odovzdať doklady a Dokumentáciu najmä prevádzkovú, správcovskú dokumentáciu, inštalačnú príručku a konfiguračnú príručku, poskytnutie zdrojových kódov vyvinutých pre Objednávateľa spolu s dokumentáciou potrebnou na akúkoľvek úpravu, ktoré sa na vykonávanú Službu vzťahujú, a ktoré sú potrebné na jej prevzatie a užívanie v zmysle Právnych predpisov, obchodných zvyklostí a požiadaviek Zmluvy, a ktoré je Poskytovateľ povinný odovzdať v stave aktuálnom pri odovzdaní plnenia v zmysle tejto Zmluvy, na vyžiadanie Objednávateľa v stave aktuálnom v okamihu odovzdania na vyžiadanie Objednávateľa. Pokiaľ ide o systémové softvérové vybavenie (databázy, operačné systémy a kancelárske aplikácie) súvisiace s poskytovaním plnenia v zmysle tejto Zmluvy vytvárané subjektami rôznymi od osoby Poskytovateľa, zmluvné strany sa dohodli, že predmetom tejto Zmluvy je aj výber vhodného systémového softvérového vybavenia a poskytnutie licencií, resp. zabezpečenie poskytnutia licencií pre Objednávateľa ako oprávneného užívateľa, ako aj jeho riadne a bezpečné použitie v súlade s príslušnou dokumentáciou a v prípadoch, kedy je to potrebné aj jeho poskytnutie Objednávateľovi.
5. Súčasťou Služby a Ďalších služieb je aj vykonanie všetkých potrebných skúšok a/alebo technickej kontroly v zmysle Právnych predpisov, technických noriem, obchodných zvyklostí, požiadaviek Zmluvy a interných predpisov Objednávateľa, s ktorými bol Poskytovateľ preukázateľne oboznámený, ktoré musia byť vykonané pred odovzdaním Služby. Výsledok skúšok (napr. osvedčenie o preukázaní zhody technických vlastností výrobku, technická dokumentácia, karty bezpečnostných údajov, a pod.).

**Článok 3.**

**Poskytovanie Služby a Ďalších služieb**

**Služba**

1. Poskytovateľ sa zaväzuje začať poskytovať Službu odo dňa nadobudnutia platnosti a účinnosti tejto Zmluvy a je povinný poskytovať Službu za podmienok stanovených Zmluvou a v termínoch v zmysle Zmluvy.

1. Poskytovateľ sa zaväzuje poskytovať Služby podľa potreby Objednávateľa na základe Požiadavky na poskytnutie Služby.

**Hotline**

1. Poskytovateľ zaväzuje poskytovať Hotline v pracovných dňoch v pondelok až piatok od 8.00 hod. do 17.00 hod. s tým, že Požiadavku na poskytnutie Služby predkladá Objednávateľ na telefónnom čísle: *[doplniť]* alebo na e-mailovej adrese: *[doplniť]*.
2. Poskytovateľ sa zaväzuje Požiadavku na poskytnutie Služby začať riešiť bezodkladne po jej telefonickom alebo elektronickom zadaní. Poskytovateľ je povinný v prípade Poruchy poskytnúť telefonické poradenstvo, technickú konzultáciu alebo riešenie pri odstraňovaní Poruchy pracovníkmi Objednávateľa tak, aby Porucha bola odstránená do 6 hodín od zadania Požiadavky na poskytnutie Služby.
3. Poskytovateľ je povinný vykonať diagnostiku Poruchy a jej následné odstránenie vzdialeným prístupom len vtedy, ak ho o to Objednávateľ požiada. V prípade nemožnosti odstránenia Poruchy vzdialeným prístupom, je Poskytovateľ povinný najneskôr do 3 hodín od zadania Požiadavky na poskytnutie Služby informovať o tejto skutočnosti Objednávateľa.

**Servis**

1. Servis je Poskytovateľ povinný zabezpečovať na základe Čiastkových zmlúv. Čiastková zmluva na túto časť Služby je uzatvorená doručením elektronickej Požiadavky na poskytnutie Služby Poskytovateľovi. Poskytovateľ Požiadavku Objednávateľa na poskytnutie Služby potvrdí do dvoch pracovných dní elektronickou poštou na adresu Objednávateľa, z ktorej bola požiadavka doručená. Pre vylúčenie pochybností sa uvádza, že nepotvrdenie doručenia Požiadavky na poskytnutie Služby zo strany Poskytovateľa nezakladá domnienku nepredloženia Požiadavky na poskytnutie Služby a Poskytovateľa nezbavuje zodpovednosti za porušenie povinností v zmysle tejto Zmluvy.
2. Objednávateľ uvedie v Požiadavke na poskytnutie Služby požadovaný spôsob odstránenia Poruchy Poskytovateľom (oprava Hardvéru alebo výjazd za účelom odstránenia Poruchy) s tým, že Objednávateľ má právo rozhodnúť sa, že Porucha bude odstránená výmenou za nový komponent Hardvéru, najmä ak by oprava Hardvéru bola ekonomicky neefektívna, a za tým účelom môže požiadať Poskytovateľa o dodanie nových komponentov Hardvéru v zmysle špecifikácie uvedenej v Prílohe č. 2 Zmluvy.
3. Na požiadavku Objednávateľa vykoná Poskytovateľ Servis aj na Hardvér, ktorý nie je nainštalovaný v Technologickom objekte, pričom Poskytovateľ takúto službu poskytne vo svojich priestoroch.
4. Zmluvné strany pre vylúčenie pochybností uvádzajú, že Poskytovateľ je povinný začať poskytovať plnenie od momentu doručenia Požiadavky na poskytnutie Služby s tým, že Poruchu je povinný odstrániť najneskôr do 36 hodín od doručenia Požiadavky na poskytnutie Služby, pokiaľ z Požiadavky na poskytnutie Služby nevyplýva neskoršia lehota na vykonanie Služby určená Objednávateľom alebo ak sa zmluvné strany nedohodnú inak, nie však neskôr než do 36 hodín odo dňa doručenia/prevzatia Hardvéru, na ktorom má byť Služba vykonaná.
5. V prípade požiadavky Objednávateľa o opravu Hardvéru, je Poskytovateľ povinný najneskôr do 24 hodín od doručenia/prevzatia Hardvéru doručiť elektronicky Objednávateľovi na adresu Oprávnenej osoby vo veciach technických Objednávateľa tzv. diagnostiku Poruchy Hardvéru obsahujúcu charakter vady, navrhovaný postup jej odstránenia, predpokladané náklady a termín opravy. Objednávateľ je oprávnený oznámiť Poskytovateľovi, že nepožaduje opravu Poruchy, najmä nie však výlučne v prípade, že oprava Poruchy Hardvéru je podľa posúdenia Objednávateľa ekonomicky neefektívna, v takom prípade Poskytovateľ doručí vadný Hardvér Objednávateľovi na vlastné náklady, ak sa nedohodnú zmluvné strany inak.

1. V prípade požiadavky Objednávateľ o výjazd Poskytovateľa za účelom odstránenia Poruchy je Poskytovateľ povinný v prípade, ak Poruchu nie je možné odstrániť na Mieste plnenia v rámci výjazdu, nahlásiť na telefonické číslo Objednávateľa túto skutočnosť a najneskôr do 24 hodín Poskytovateľ doručí elektronicky Objednávateľovi na adresu Oprávnenej osoby vo veciach technických Objednávateľa tzv. diagnostiku Poruchy Hardvéru obsahujúcu charakter vady, navrhovaný postup jej odstránenia, predpokladané náklady a termín opravy. Objednávateľ je oprávnený oznámiť Poskytovateľovi, že nepožaduje opravu Poruchy, najmä nie však výlučne v prípade, že oprava Poruchy Hardvéru je podľa posúdenia Objednávateľa ekonomicky neefektívna. Poskytovateľ je povinný poskytnutím funkčne a kapacitne adekvátneho náhradného zariadenia vrátane príslušenstva za Hardvér (resp. iný komponent VP GSM siete), vo vzťahu ku ktorému je realizované odstraňovanie Poruchy mimo Miesta plnenia a to počas celej doby realizované odstraňovanie Poruchy mimo Miesta plnenia, ak sa zmluvné strany nedohodnú inak.
2. V prípade požiadavky Objednávateľa o dodanie nových komponentov Hardvéru najmä za účelom ich použitia pracovníkmi Objednávateľa na výmenu za vadné komponenty Hardvéru, je Poskytovateľ povinný dodať objednané komponenty Hardvéru (vrátane softvérové vybavenie Routera) do 36 hodín od doručenia Požiadavky na poskytnutie Služby, v prípade dodania nových komponentov Hardvéru je Objednávateľ v pozícii kupujúceho a Poskytovateľ v pozícii predávajúceho a na ich vzájomné vzťahy sa primerane použijú ustanovenia Rámcovej zmluvy, najmä pokiaľ ide o zodpovednosť za vady.
3. Poskytovateľ sa zaväzuje poskytovať Servis v pracovných dňoch, pondelok až piatok od 08:00 hod. do 17:00 hod..
4. Požiadavku na poskytnutie Služby je pracovník Objednávateľa oprávnený predkladať/zadávať elektronicky na emailovú adresu Hotline alebo telefonicky na telefónne číslo Hotline a následne telefonickú požiadavku Objednávateľ potvrdí písomnou formou (elektronicky). Na základe doručenia požiadavky resp. jej písomného potvrdenia je Poskytovateľ povinný začať s výkonom Servisu. Voľba spôsobu predloženia Požiadavky na poskytnutie Služby je na uvážení Objednávateľa. Poskytovateľ sa zaväzuje zabezpečiť nepretržitú funkčnosť Hotline kontaktov.
5. Pre účely fakturácie Ceny Služby za Servis Poskytovateľom Objednávateľovi, zašle Objednávateľ Poskytovateľovi dodatočne aj po podpise Preberacieho protokolu objednávku Služby, pričom táto objednávka nemá vplyv na uzavretie Čiastkovej zmluvy a jej trvanie, nezakladá medzi zmluvnými stranami žiadne ďalšie práva a povinnosti nad rámec Čiastkovej zmluvy a slúži len na identifikáciu plnenia pre účely fakturácie (číslo objednávky je Poskytovateľ povinný uviesť vo faktúre).
6. Požiadavka na poskytnutie Služby obsahuje najmä:
   * 1. stručný popis Poruchy, pričom pre vylúčenie pochybností sa uvádza, že tento popis nemusí zodpovedať popisu osoby odborne zdatnej v oblasti poskytovanej Služby a postačuje popis bežného užívateľa,
     2. označenie konkrétneho Miesta plnenia,
7. údaje o kontaktnej osobe (pracovníkovi Objednávateľa), ktorá Požiadavku na poskytnutie Služby predkladá (meno, priezvisko, e-mail a telefónne číslo),
8. špecifikáciu požiadavky na odstránenie Poruchy (oprava Hardvér alebo výjazd Poskytovateľa za účelom odstránenia Poruchy),
9. špecifikácia nových komponentov Hardvéru podľa Prílohy č. 2 Zmluvy, ktoré má Poskytovateľ dodať,
10. cena Servisu podľa Prílohy č. 2 Zmluvy,
11. dátum a čas predloženia Požiadavky na poskytnutie Služby.
12. V prípade, ak hrozí, že Poskytovateľ nevykoná Službu včas, Poskytovateľ bude o tejto skutočnosti písomne informovať Objednávateľa bez zbytočného odkladu po tom, čo sa o tejto skutočnosti dozvie. Toto oznámenie bude obsahovať dôvody omeškania a predpokladaný deň vykonania Služby.
13. Splnením oznamovacej povinnosti Poskytovateľa podľa predchádzajúceho bodu nie sú dotknuté ostatné nároky Objednávateľa vyplývajúce z porušenia záväzku Poskytovateľa vykonať Službu včas, predovšetkým nárok na zmluvnú pokutu a na náhradu škody.
14. V prípade, že Servis nie je možné uskutočniť v lehote podľa ustanovenia bodu 3.9 Zmluvy tak, aby bolo Porucha riadne odstránená, Poskytovateľ sa zaväzuje nainštalovať Objednávateľovi náhradné riešenie prevádzky Hardvér (alebo iného komponentu VP GSM siete) počas celej doby odstraňovania Poruchy.

**Miesto plnenia**

1. Miesto plnenia vyplýva z charakteru poskytovanej Služby, miestom plnenia sú priestory Objednávateľa, ktorými sú dátové centrá v Bratislave, v ktorých je prevádzkovaný Softvér, sídlo Objednávateľa, Technologické objekty alebo pracoviská Objednávateľa v rámci územia SR, prípadne priestory/sídlo Poskytovateľa. Konkrétne Miesto plnenia (vrátane adresy) vyplýva z Požiadavky na poskytnutie Služby.
2. Objednávateľ umožní Poskytovateľovi vstup na Miesto plnenia za účelom poskytnutia Služby a/alebo odstránenia vád Služby, ak je to potrebné.

**Prevzatie Služby vykonávanej na základe Požiadavky na poskytnutie Služby**

1. Oprávnená osoba Objednávateľa vo veciach technických potvrdí vykonanie Služby podpisom Preberacieho protokolu, ktorý bude obsahovať stručný popis poskytnutej Služby, čitateľné mená a podpisy zástupcov oboch zmluvných strán, dátum vykonania Služby, identifikáciu náhradných dielov a iné náležitosti, ktoré popisujú poskytnutú Službu. Potvrdenie vykonania Služby je možné zrealizovať aj potvrdením Preberacieho protokolu v elektronickej forme, ktorý bude obsahovať stručný popis poskytnutej Služby, mená zástupcov oboch zmluvných strán, ktorí Preberací protokol potvrdzujú, dátum vykonania Služby a iné náležitosti, ktoré popisujú poskytnutú Službu. V prípade, že Služba bola vykonaná vadne, je Objednávateľ oprávnený odmietnuť prevzatie Služby, resp. odmietnuť potvrdiť vykonanie Služby. O odmietnutí prevzatia Služby, resp. potvrdenia vykonania Služby s popisom vád, ktoré boli dôvodom na odmietnutie prevzatia Služby spíšu zmluvné strany písomný záznam.
2. V prípade, že Objednávateľ prevezme Službu s vadami (prevzatie Služby s výhradou, najmä vtedy, ak ide o drobné vady a nedorobky, ktoré neznižujú hodnotu alebo spôsobilosť Služby na použitie), budú vady popísané v Preberacom protokole s určením termínu na odstránenie vád. O odstránení vád uvedených v Preberacom protokole vydá Objednávateľ písomné vyhlásenie (vyhlási zrušenie výhrady).

**Ďalšie služby**

1. Poskytovateľ sa zaväzuje vykonávať Ďalšie služby na základe Čiastkových zmlúv, ktoré budú mať formu potvrdenej Objednávky a následne schváleného Cenového návrhu v zmysle podmienok špecifikovaných v tomto článku Zmluvy.
2. Objednávku, ktorej predmetom sú Ďalšie služby v zmysle tejto Zmluvy (Ďalšou službou môže byť aj zhotovenie diela), predkladá Oprávnená osoba Objednávateľa vo veciach technických elektronickou formou na e-mailovú adresu: *[doplniť]* (ďalej len „E-mail Poskytovateľa“), pričom jej obsahom je najmä:
3. stručný popis požadovanej Ďalšej služby, prípadné ďalšie doplňujúce informácie,
4. požadovaný termín vykonania Ďalšej služby,
5. Miesto plnenia Ďalšej služby,
6. kontaktnú osobu Objednávateľa v mieste poskytnutia Ďalších služieb, ktorá je oprávnená udeľovať Poskytovateľovi pokyny v súvislosti s plnením predmetu Zmluvy, ak je rôzna od Oprávnených osôb Objednávateľa vo veciach technických s uvedením kontaktných údajov tejto osoby (spravidla telefónneho čísla),
7. dátum a čas predloženia požiadavky na vykonanie Ďalšej služby.
8. Doručenie Objednávky je Poskytovateľ povinný potvrdiť bez zbytočného odkladu, najneskôr však do 3 pracovných dní odo dňa jej doručenia, a to elektronicky na e-mailovú adresu, z ktorej mu bola doručená, súčasne s potvrdením doručenia Objednávky podľa predchádzajúcej vety, ak je to s ohľadom na prevádzkové možnosti Poskytovateľa a rozsah Objednávky možné, inak v primeranej lehote, ktorú v lehote 5 pracovných dní oznámi Objednávateľovi, je Poskytovateľ povinný vypracovať a doručiť Objednávateľovi detailný cenový návrh za plnenia požadované Objednávateľom v Objednávke zohľadňujúci hodinové sadzby a jednotkové ceny, ak boli dohodnuté v rámci tejto Zmluvy a časový rozsah požadovanej Ďalšej služby v hodinách (ďalej len „Cenový návrh“). Porušenie povinnosti Poskytovateľa podľa predchádzajúcej vety sa považuje za podstatné porušenie zmluvných povinností.
9. Cenový návrh týkajúci sa Objednávky na rozvoj/vývoj, zmenu a/alebo úpravu Softvéru bude obsahovať najmä nasledovné informácie:

* či navrhovanú zmenu a/alebo úpravu považuje za realizovateľnú,
* popis navrhovaného riešenia,
* odhad časových a personálnych kapacít a navrhovaných nákladov Poskytovateľa,
* predpokladané dopady na Softvér, Hardvér a prípadne na informačné systémy tretích strán, s ktorými Softvér komunikuje a potrebné úpravy na strane dotknutých systémov,
* navrhovaný spôsob a podmienky akceptácie riešenia,
* varianty rozvoja/vývoja, zmeny a/alebo úpravy Softvéru, pokiaľ také variantné riešenie existuje a je relevantné,
* definovanie požadovanej súčinnosti Objednávateľa,
* termín dodania/realizácie rozvoja/vývoja, zmeny a/alebo úpravy Softvéru.

1. Objednávateľ poskytne Poskytovateľovi pri vypracovávaní Cenového návrhu nevyhnutnú súčinnosť a Poskytovateľ sa zaväzuje zohľadniť pripomienky Objednávateľa pri vypracovávaní Cenového návrhu.
2. Objednávateľ sa k predloženému Cenovému návrhu vyjadrí do 7 pracovných dní odo dňa jeho doručenia od Poskytovateľa, pričom svoje vyjadrenie k Cenovému návrhu doručuje Poskytovateľovi elektronicky na E-mail Poskytovateľa.
3. Objednávateľ je oprávnený, nie však povinný akceptovať Cenový návrh. Len v prípade následného súhlasu (akceptovania) Objednávateľa s predloženým Cenovým návrhom je Poskytovateľ oprávnený a povinný začať s vykonávaním Ďalšej služby na Objednávku (alebo s vykonávaním Diela, ktorého vytvorenie a dodanie bolo predmetom Cenového návrhu a Objednávky).
4. V prípade nesúhlasu Objednávateľa s predloženým Cenovým návrhom:
5. sa zmluvné strany dohodnú na konečnom obsahu Ďalšej služby a cene Ďalšej služby, pričom táto dohoda nemusí byť obsiahnutá na jednej listine; alebo
6. je Objednávateľ oprávnený oznámiť Poskytovateľovi, že vykonanie Ďalšej služby v zmysle doručenej Objednávky (požiadavky na poskytnutie Ďalšej služby) nepožaduje.
7. Pre vylúčenie pochybností sa uvádza, že Čiastková zmluva v zmysle bodu 3.14 tejto Zmluvy sa považuje za uzavretú až v prípade potvrdenia – akceptácie Objednávky (požiadavky na poskytnutie Ďalšej služby) Poskytovateľom a následnom súhlase Objednávateľa s Cenovým návrhom alebo následnom odsúhlasení ceny za vykonanie Ďalšej služby zmluvnými stranami v zmysle bodu 3.21 i. tejto Zmluvy.
8. Miesto plnenia Ďalšej služby znamená priestory Objednávateľa, ktorými sú dátové centrá v Bratislave, v ktorých je prevádzkovaný Softvér, sídlo Objednávateľa, prípadne iné pracovisko Objednávateľa v rámci územia SR. Konkrétne Miesto plnenia vyplýva z Objednávky.
9. Poskytovateľ je povinný poskytnúť Ďalšie služby do 7 pracovných dní od dňa akceptovania príslušného Cenového návrhu Objednávateľom alebo odo dňa uzavretia dohody o cene za vykonanie Ďalších služieb, ak z Čiastkovej zmluvy nevyplýva iná lehota, ktorá môže byť dlhšia alebo kratšia ako lehota 7 pracovných dní.
10. V prípade, ak hrozí, že Poskytovateľ nevykoná Ďalšie služby včas, Poskytovateľ bude o tejto skutočnosti písomne informovať Objednávateľa bez zbytočného odkladu po tom, čo sa o tejto skutočnosti dozvie. Toto oznámenie bude obsahovať dôvody omeškania a predpokladaný deň vykonania Ďalších služieb.
11. Splnením oznamovacej povinnosti Poskytovateľa podľa predchádzajúceho bodu nie sú dotknuté ostatné nároky Objednávateľa vyplývajúce z porušenia záväzku Poskytovateľa vykonať Ďalšie služby včas, predovšetkým nárok na zmluvnú pokutu a na náhradu škody.
12. Niektoré Ďalšie služby môžu byť predmetom Iného zmluvného dojednania. Zmluvné strany upravia konkrétny predmet plnenia a práva a povinnosti zmluvných strán v osobitnej písomnej zmluve uzavretej podľa tejto Zmluvy na základe písomnej výzvy Objednávateľa na uzavretie osobitnej písomnej zmluvy, ktorou sa medzi zmluvnými stranami začnú rokovania o jej uzavretí. Poskytovateľ je povinný takúto osobitnú písomnú zmluvu s Objednávateľom uzavrieť, pokiaľ požiadavka Objednávateľa na obsah takejto zmluvy neodporuje predpokladom zmluvných strán v zmysle tejto Zmluvy. Obsah práv a povinností vo vzťahu k následnej technickej podpore a údržbe k dielam, ktoré budú predmetom Iného zmluvného dojednania môže byť vymedzený Iným zmluvných dojednaním, v takomto prípade majú ustanovenia Iného zmluvného dojednania prednosť pred úpravou podľa tejto Zmluvy alebo sa na ich úpravu primerane použijú ustanovenia tejto Zmluvy.

**Prevzatie Ďalších služieb**

1. Ďalšie služby musia byť predmetom akceptačného konania. Akceptačné konanie je proces overenia funkčnosti plnenia, ktoré bolo predmetom Ďalších služieb. Po ukončení overovania funkčnosti, vystaví Objednávateľ akceptačný protokol. Pre vylúčenie pochybností sa uvádza, že akceptačný protokol nie je zároveň Preberacím protokolom (na jeho základe nemôže dôjsť k odovzdaniu a prevzatiu Ďalších služieb) a slúži ako podklad pre podpis Preberacieho protokolu preukazujúci priebeh akceptačných testov.
2. Akceptačné testy budú vykonané podľa špecifikácie schválenej Oprávnenými osobami vo veciach technických zmluvných strán s tým, že:

1. Ak sa pri akceptačnom teste vyskytnú vady, ktoré budú znemožňovať užívanie Ďalšej služby, alebo budú obmedzovať jej základné používanie (vada kategórie A alebo B), 3 dni po odstránení týchto vád sa vykoná opakovaný test akceptácie.
2. Ak sa pri akceptačnom teste nevyskytnú vady, alebo sa vyskytnú vady iné ako vady kategórie A alebo B, realizácia Ďalšej služby sa bude považovať za vykonanú a za pripravenú na odovzdanie Objednávateľovi. Osoby poverené za obe zmluvné strany podpíšu akceptačný protokol s tým, že Ďalšia služby môže byť spustená do prevádzky a podpíšu Preberací protokol (prevzatie Ďalšej služby s výhradou).
3. Podmienkou akceptácie Ďalšej služby bude aj odovzdanie aktualizovanej Dokumentácie podľa požiadaviek Objednávateľa a vykonanie školení určených pracovníkov Objednávateľa na údržbu a správu Softvéru po jeho zmene a/alebo úprave, rozvoji, Upgrade, Update.
4. Zmluvné strany sa dohodli, že v prípade neúspešného výsledku akceptačných testov, v dôsledku čoho Ďalšia služba ako celok nemôže byť akceptovaná a prevzatá Objednávateľom (vada kategórie A), je Objednávateľ oprávnený po opakovanom neúspešnom výsledku akceptačných testov odstúpiť od Čiastkovej zmluvy ako dôsledok podstatného porušenia zmluvných povinností a vrátiť Poskytovateľovi všetky poskytnuté plnenia predmetu Čiastkovej zmluvy bez nároku na úhradu Ceny Ďalšej služby, resp. jej časti.
5. Objednávateľ je oprávnený stanoviť závažnosť vady s prihliadnutím na kritéria vymedzené pre jednotlivé typy vád v tejto Zmluve.
6. Odovzdanie a prevzatie Ďalších služieb potvrdí Oprávnená osoba vo veciach technických Objednávateľa v Preberacom protokole, ktorý podpíšu obe zmluvné strany, a ktorý bude obsahovať stručný popis Ďalších služieb, čitateľné mená a podpisy podpisujúcich osôb a dátum prevzatia Ďalších služieb. V prípade, že majú Ďalšie služby pri preberaní zjavné vady, alebo Dokumentácia alebo doklady, ktoré majú byť s Ďalšími službami dodané nie sú kompletné, je Objednávateľ oprávnený odmietnuť prevzatie Ďalších služieb. O odmietnutí prevzatia ďalších služieb s popisom vád, ktoré boli dôvodom na odmietnutie ich prevzatia sa spíše písomný záznam. V prípade, že Objednávateľ prevezme Ďalšie služby s vadami (prevzatie Diela s výhradou, najmä ak ide o vady kategórie C alebo o drobné vady a nedorobky, ktoré neznižujú hodnotu alebo spôsobilosť Ďalšej služby na použitie), budú vady popísané v Preberacom protokole s určením termínu na odstránenie vád. O odstránení vád uvedených v Preberacom protokole vydá Objednávateľ vyhlásenie (vyhlási zrušenie výhrady).

**Článok 4.**

**Cena a platobné podmienky**

1. Zmluvné strany sa dohodli, že cena Služby (ďalej len „Cena Služby“) dohodnutá v súlade s Právnymi predpismi, je uvedená bez DPH a je pre jednotlivé časti Služby bližšie špecifikovaná v Prílohe č. 2 Zmluvy, pričom:
2. cena za časť Služby Hotline je dohodnutá ako paušálna cena za riadne poskytnutie tejto časti Služby bez ohľadu na čas a trvanie konkrétneho poskytovania tejto časti Služby a počet pri nej využitých pracovníkov Poskytovateľa, faktúru na úhradu ceny za túto časť Služby vystavuje Poskytovateľ mesačne po uplynutí príslušného kalendárneho mesiaca po potvrdení Preberacieho protokolu Objednávateľom,
3. cena za časť Služby Oprava Hardvéru je dohodnutá ako cena za riadne poskytnutie tejto časti Služby v súvislosti s Poruchou na základe nahlásenia Poruchy Objednávateľom, pričom táto cena zahŕňa diagnostiku, opravu, cenu drobného spotrebného materiálu na opravu ako aj súvisiace dopravné a prepravné náklady. Táto cena nezahŕňa cenu náhradných dielov – komponentov Hardvéru. Faktúru na úhradu ceny za túto časť Služby vystavuje Poskytovateľ po potvrdení Preberacieho protokolu Objednávateľom.
4. cena za časť Služby výjazd za účelom odstránenia Poruchy je dohodnutá za riadne poskytnutie tejto časti Služby v súvislosti s Poruchou na základe nahlásenia Poruchy Objednávateľom, a bude účtovaná za skutočné poskytnutý rozsah plnenia v súlade s Prílohou č. 2 tejto Zmluvy, pričom táto cena zahŕňa diagnostiku, náhradu za stratu času na ceste, opravu na mieste i cenu drobného spotrebného materiálu na opravu. Táto cena nezahŕňa cenu náhradných dielov – komponentov Hardvéru a ani náklady na dopravu Poskytovateľa (položka Doprava z Prílohy č. 2 tejto Zmluvy). Faktúru na úhradu ceny za túto časť Služby vystavuje Poskytovateľ po potvrdení Preberacieho protokolu Objednávateľom.

1. Poskytovateľovi patrí odplata za náhradné diely – komponenty Hardvéru nevyhnutné na zásahy v rámci Servisu a/alebo dodané na základe Požiadavky na poskytnutie Služby, pričom cena náhradných dielov zahŕňa aj dopravné/prepravné náklady, a pokiaľ nie je uvedená v Prílohe č. 2 Zmluvy, musí vychádzať z najnižšej ceny na relevantnom trhu. Náhradné diely použité alebo dodané v rámci Služby, vrátane ich množstva a jednotkovej ceny je Poskytovateľ povinný uviesť v Preberacom protokole, ktorý bude tvoriť prílohu faktúry.
2. Poskytovateľovi patrí odplata za dopravu súvisiacu s poskytovaním časti Služby výjazd za účelom odstránenia Poruchy za reálne odjazdené kilometre (presun z najbližšieho pracoviska Poskytovateľa na Miesto plnenia Služby a späť) (položka „Doprava“ v Prílohe č. 2).
3. Zmluvné strany sa dohodli, že Cena Ďalších služieb bude účtovaná vo výške dohodnutej v Čiastkovej zmluve na poskytnutie Ďalších služieb, t.j. vo výške Objednávateľom odsúhlaseného Cenového návrhu, alebo vo výške ceny dohodnutej v zmysle bodu 3.31 i. tejto Zmluvy (ďalej „Cena Ďalších služieb“), a to po potvrdení Preberacieho protokolu Objednávateľom. Zmluvné strany sa dohodli, že hodinová sadzba Ďalších služieb je uvedená v Prílohe č. 2 Zmluvy.
4. V prípade, ak z objektívnych dôvodov príde počas doby platnosti tejto Zmluvy k zmene v niektorých položkách Hardvéru, ktoré sú uvedené v Prílohe č. 2 tejto Zmluvy (napríklad sa niektorý druh náhradného dielu prestane vyrábať a pod.), zmluvné strany sa dohodli, že tieto položky náhradných dielov budú na základe vzájomnej dohody zmluvných strán nahradené adekvátnymi novými položkami. Zmena položiek náhradných dielov v zmysle predchádzajúcej vety sa po jej písomnom odsúhlasení Oprávnenou osobou vo veciach zmluvných Objednávateľa uskutoční tak, že Príloha č. 2 tejto Zmluvy v časti cenníka náhradných dielov sa nahradí jej novým znením, a to bez potreby uzavretia písomného dodatku k tejto Zmluve. V prípade, že Poskytovateľom navrhované ceny jednotlivých hnuteľných vecí by boli vyššie ako tie, ktoré sú uvedené v Prílohe č. 2 Zmluvy, je možné Prílohu č. 2 meniť len formou písomných dodatkov k Zmluve, podpísaných oboma zmluvnými stranami.
5. Ku každej faktúre musí byť priložená kópia Objednávateľom potvrdeného Preberacieho protokolu.
6. Cena Služby, resp. jej časti je/sú maximálne a je/sú v nej/nich zahrnuté všetky náklady Poskytovateľa spojené s vykonávaním Služby, ako náklady na obstaranie, pracovnú silu, technické vybavenie, materiál a náhradné diely, náklady vecí použitých na vykonanie Služby v mieste plnenia, dopravu, prepravné náklady (vrátane kuriérskej prepravy) prípadné dane, clá, správne a iné poplatky vyberané akýmkoľvek orgánom štátnej správy, ak zo Zmluvy (vrátane jej príloh) nevyplýva iné.
7. Pre vylúčenie pochybností sa uvádza, že odplata za výkon všetkých činností podľa tejto Zmluvy je súčasťou Ceny Služby.
8. Lehota splatnosti faktúr vystavených Poskytovateľom je 60 dní od ich doručenia Objednávateľovi, a to bezhotovostným bankovým prevodom v mene, ktorá je dohodnutá pre Cenu Diela na účet Poskytovateľa uvedený na faktúre. Za deň splnenia peňažného záväzku Objednávateľa sa považuje deň odpísania dlžnej sumy z účtu Objednávateľa v prospech účtu Poskytovateľa. Zmluvné strany sa dohodli, že pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, je posledným dňom lehoty splnenia peňažného záväzku najbližší nasledujúci pracovný deň a druhá zmluvná strana bude tento deň akceptovať ako deň včasného splnenia peňažného záväzku.
9. Poskytovateľ je povinný zabezpečiť, aby bankový účet uvedený na faktúre bol oznámený Finančnému riaditeľstvu SR v zmysle § 6 Zákona o DPH. V prípade, že bankový účet uvedený na faktúre nebude oznámený spôsobom podľa predchádzajúcej vety a Objednávateľ uhradí faktúru na tento účet, Poskytovateľ sa zaväzuje nahradiť Objednávateľovi akúkoľvek škodu, ktorá Objednávateľovi vznikne, najmä v súvislosti s ručením za nezaplatenú daň z pridanej hodnoty uplatneným správcom dane voči Objednávateľovi. Ak sa Objednávateľ dozvie, že Poskytovateľ neoznámil číslo bankového účtu, na ktorý má byť vykonaná úhrada faktúry, Finančnému riaditeľstvu SR, je oprávnený faktúru neuhradiť, pričom Poskytovateľ nie je v tomto prípade oprávnený uplatniť si u Objednávateľa sankciu za neskorú úhradu. Úhrada bude vykonaná po tom, čo Poskytovateľ preukáže splnenie oznamovacej povinnosti v zmysle § 6 Zákona o DPH. Objednávateľ si nebude uplatňovať osobitný spôsob úhrady dane v zmysle § 69c Zákona o DPH.
10. Pokiaľ Poskytovateľ doručí Objednávateľovi faktúru s uvedeným bankovým účtom určeným na jej úhradu odlišným než je bankový účet Poskytovateľa uvedený v Zmluve, je Poskytovateľ na žiadosť Objednávateľa povinný oznámiť Objednávateľovi písomne s úradne overeným podpisom (overeným notárom alebo na obci) osoby resp. osôb oprávnených konať za Poskytovateľa v zmysle zápisu v obchodnom registri alebo Osoby oprávnenej vo veciach zmluvných Poskytovateľa, že došlo k zmene jeho bankového účtu určeného na úhrady podľa tejto Zmluvy, pričom uvedie identifikáciu tohto bankového účtu v rozsahu IBAN a SWIFT. Doručením žiadosti Objednávateľa Poskytovateľovi podľa predchádzajúcej vety tohto bodu Zmluvy sa prerušuje plynutie doby splatnosti faktúry a to až do doručenia riadneho oznámenia nového bankového účtu Poskytovateľom Objednávateľovi s náležitosťami podľa ustanovení tohto bodu Zmluvy. Pokiaľ je Poskytovateľ platcom DPH musí oznámenie nového bankového účtu obsahovať vyhlásenie Poskytovateľa, že nový účet uvedený v tomto oznámení je oznámený Finančnému riaditeľstvu SR v zmysle ust. § 6 Zákona o DPH. Ostatné ustanovenia Zmluvy týkajúce sa podmienok fakturácie nie sú ustanoveniami tohto bodu Zmluvy dotknuté.
11. Zmluvné strany sa dohodli, že najmenšou jednotkou, ktorá bude tvoriť základ pre výpočet Ceny Ďalších služieb podľa tejto Zmluvy bude 0,5 MD.
12. Okrem náležitostí v zmysle Právnych predpisov musí faktúra obsahovať náležitosti v zmysle Prílohy č. 1 Zmluvy (VOP Objednávateľa).
13. Práva a povinnosti zmluvných strán týkajúce sa daňových povinností sú upravené v Prílohe č. 1 Zmluvy (VOP Objednávateľa).

**Inflačná doložka**

1. Zmluvné strany sa dohodli, že Poskytovateľ je oprávnený Cenu Služby jednostranne zvýšiť o priemernú ročnú mieru inflácie meranú indexom spotrebiteľských cien, zverejnenú Štatistickým úradom SR (ďalej aj ako „Miera inflácie“), za podmienok upravených nižšie (ďalej aj ako „Právo na zvýšenie Ceny“).
2. Právo na zvýšenie Ceny je Poskytovateľ oprávnený uplatniť prvý krát v kalendárnom roku 2026, najskôr však po uplynutí 12 mesiacov odo dňa trvania platnosti a účinnosti tejto Zmluvy a to do 30 dní po uplynutí uvedenej lehoty a v každom nasledujúcom kalendárnom roku trvania Zmluvy, vždy len do konca kalendárneho mesiaca, ktorý nasleduje po kalendárnom mesiaci, v ktorom Štatistický úrad SR oficiálne uverejní Mieru inflácie za predchádzajúci kalendárny rok.
3. Právo na zvýšenie Ceny vzniká len v prípade, že Miera inflácie presiahne 2% (slovom: dve percentá). Pre vylúčenie pochybností sa uvádza, že v prípade zápornej Miery inflácie (deflácia) Právo na zvýšenie Ceny nevzniká a zároveň sa Cena Služby ani neznižuje.
4. Pre vylúčenie pochybností sa uvádza, že Právo na zvýšenie Ceny možno v kalendárnom roku uplatniť vždy len raz. V prípade, že Poskytovateľ Právo na zvýšenie Ceny v konkrétnom kalendárnom roku za podmienok dohodnutých v tejto Zmluve neuplatní, stráca nárok uplatňovať Právo na zvýšenie Ceny za toto obdobie.
5. Právo na zvýšenie Ceny musí Poskytovateľ u Objednávateľa uplatniť v písomnej forme, pričom Objednávateľovi zároveň zašle Špecifikáciu Ceny Služby s prehľadne zobrazenými pôvodnými ako aj zvýšenými cenami jednotlivých položiek a podrobnosťami výpočtu zvýšenia. Pre vylúčenie pochybností sa uvádza, že uplatnenie Práva na zvýšenie Ceny je účinné momentom jeho doručenia Objednávateľovi.
6. Cena Služby sa, na základe uplatnenia Práva na zvýšenie Ceny Poskytovateľom u Objednávateľa, zvyšuje momentom doručenia písomnej akceptácie uplatnenia Práva na zvýšenie Ceny Objednávateľom Poskytovateľovi (postačí aj vo forme emailu zaslaného Oprávnenou osobou Objednávateľa vo veciach zmluvných na emailovú adresu Poskytovateľa uvedenú v bode 11.1), v ktorej bude uvedená akceptovaná zvýšená Cena Služby, v prípade Služby Hotline sa Cena za časť Služby Hotline zvyšuje od prvého dňa kalendárneho mesiaca nasledujúceho po mesiaci doručenia písomnej akceptácie uplatnenia Práva na zvýšenie Ceny Objednávateľom Poskytovateľovi (ďalej aj ako „Akceptácia zvýšenej Ceny“). Akceptáciu zvýšenej Ceny je Objednávateľ povinný Poskytovateľovi zaslať do 30 dní od uplatnenia Práva na zvýšenie Ceny Poskytovateľom, a to len za predpokladu, že Právo na zvýšenie Ceny bolo Poskytovateľom uplatnené riadne a za podmienok vyplývajúcich z tejto Zmluvy.
7. Pre vylúčenie pochybností sa uvádza, že Cena Služby zvýšená na základe uplatnenia Práva na zvýšenie Ceny sa uplatní až na Čiastkové zmluvy založené Objednávkami a/alebo Požiadavkami na poskytnutie Služby doručenými Objednávateľom Poskytovateľovi po momente doručenia Akceptácie zvýšenej Ceny Poskytovateľovi, a to bez ohľadu na moment potvrdenia (akceptácie) konkrétnej Objednávky Poskytovateľom.
8. Zároveň v prípade uplatnenia Práva na zvýšenie Ceny Poskytovateľom riadne a za podmienok vyplývajúcich z tejto Zmluvy Objednávateľ nie je až do momentu doručenia Akceptácie zvýšenej Ceny oprávnený vystaviť Objednávku, t.j. Objednávateľovi opäť vznikne právo na vystavenie Objednávky až po doručení Akceptácie zvýšenej Ceny Objednávateľom Poskytovateľovi. Pre vylúčenie pochybností zmluvné strany uvádzajú, že ustanovenie predchádzajúcej vety sa nevzťahuje na Požiadavky na poskytnutie Služby, ktoré môže Objednávateľ zadávať podľa potreby.
9. Celkové zvýšenie Ceny Služieb na základe Práva na zvýšenie Ceny za žiadnych okolností nesmie presiahnuť 13% z pôvodnej Ceny Služieb.

**Článok 5.**

**Práva a povinnosti zmluvných strán**

1. Poskytovateľ vykonáva Službu na svoje náklady a na svoje nebezpečenstvo.
2. Poskytovateľ vykonáva Službu v súlade s touto Zmluvou, podľa platných Právnych predpisov, bezpečnostných a ekologických predpisov a noriem, s vynaložením odbornej starostlivosti, efektívne a v súlade s najlepšími profesionálnymi zvyklosťami tak, aby bol splnený účel tejto Zmluvy.
3. Poskytovateľ zodpovedá za odbornú spôsobilosť svojich zamestnancov, subdodávateľov, resp. tretích osôb, podieľajúcich sa na plnení tejto Zmluvy, za kvalitu vykonaných činností a za pravdivosť údajov uvedených v dokladoch a Dokumentácii.
4. Pracovníci Poskytovateľa a/alebo subdodávateľa musia mať požadovanú kvalifikáciu, byť odborne a zdravotne spôsobilé na výkon činností, ktoré budú vykonávať a poučené o zásadách BOZP a OPP v zmysle Právnych predpisov.
5. Poskytovateľ je pri plnení Zmluvy povinný postupovať tak, aby jeho činnosťou nedošlo k škode na majetku Objednávateľa, za prípadné škody spôsobené svojim výkonom zodpovedá v plnej výške.
6. Poskytovateľ je povinný vykonávať činnosti pre Objednávateľa tak, aby nedošlo k poškodeniu alebo zničeniu zariadení obsahujúcich informačné aktíva (t.j. informácie, dokumenty, systémy, médiá, aplikácie, hardvér, sieť a ostatné časti informačného systému, čo podporuje prevádzku a spracovanie informácií) alebo k neočakávanému prerušeniu ich prevádzky.
7. Poskytovateľ sa zaväzuje vykonávať akékoľvek úkony (najmä, nie však výlučne v rámci údržbových, administrátorských a pod. služieb), ktoré vyvolávajú nedostupnosť IT zariadení a/alebo aplikácií Objednávateľa, len s predchádzajúcim súhlasom Objednávateľa.
8. Práva a povinnosti zmluvných strán sú bližšie upravené v Prílohe č. 1 Zmluvy (VOP Objednávateľa).
9. Objednávateľ sa zaväzuje poskytnúť Poskytovateľovi nevyhnutnú súčinnosť pri plnení Zmluvy, Poskytovateľ je však povinný pri poskytovaní plnenia postupovať tak, aby nevyhnutný rozsah súčinnosti Objednávateľa bol minimálny. Objednávateľ poskytne Poskytovateľovi, ak to bude nevyhnutné v súvislosti s plnením predmetu tejto Zmluvy, externý prístup do počítačovej siete Objednávateľa za podmienok stanovených osobitnou Zmluvou o externom pripojení s tretími stranami, ktorá určuje bližšie podmienky a pravidlá získania a využívania prístupu do počítačovej siete Objednávateľa, a ktorá sa po jej podpise stane integrálnou súčasťou tejto Zmluvy. Porušenie povinností a pravidiel získania a/alebo využívania externého pripojenia stanovených Zmluvou o externom pripojení s tretími stranami a Predpisom pre externé pripojenie do počítačovej siete SPPD a/alebo porušenie povinnosti mlčanlivosti a/alebo ochrany dôverných informácií zo strany Poskytovateľa sa považuje za podstatné porušenie zmluvných povinností zo strany Poskytovateľa.

**Subdodávateľ**

1. Každá zmluva, na základe ktorej Poskytovateľ poverí tretiu osobu vykonávaním činností podľa tejto Zmluvy, sa považuje za zmluvu uzavretú so subdodávateľom.
2. Poskytovateľ je povinný pred uzatvorením zmluvy so subdodávateľom oznámiť Objednávateľovi, že niektoré činnosti podľa tejto Zmluvy má záujem vykonávať prostredníctvom konkrétneho subdodávateľa. Objednávateľ má právo oznámiť Poskytovateľovi, že nesúhlasí s plnením tejto Zmluvy prostredníctvom daného subdodávateľa, avšak iba zo závažných dôvodov, ktoré musí Poskytovateľovi písomne oznámiť.
3. Zoznam subdodávateľov Poskytovateľa, ktorý predložil Poskytovateľ do času uzavretia tejto Zmluvy spolu s uvedením údajov o všetkých známych subdodávateľoch v zmysle § 41 Zákona o VO, údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí Prílohu č. 3 tejto Zmluvy. Poskytovateľ je povinný písomne oznámiť Objednávateľovi akúkoľvek zmenu údajov o subdodávateľovi, a to do piatich pracovných dní odo dňa, kedy sa Poskytovateľ dozvedel o tejto zmene. K zmene subdodávateľa môže dôjsť len po odsúhlasení Objednávateľom na základe aktualizovania Prílohy č. 3 Zmluvy, k čomu môže dôjsť aj vzájomným odsúhlasením prostredníctvom elektronickej komunikácie Oprávnených osôb vo veciach zmluvných Poskytovateľa a Objednávateľa bez potreby uzavretia písomného dodatku k tejto Zmluve. Poskytovateľ je povinný najneskôr 5 pracovných dní pred dňom, ktorý predchádza dňu, v ktorom nastane zmena subdodávateľa, písomne oznámiť Objednávateľovi zámer zmeny subdodávateľa s uvedením identifikačných údajov pôvodného aj nového subdodávateľa, údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia (aktualizovaný zoznam subdodávateľov).

**Hodnota zákazky**

1. Celková odplata Objednávateľa Poskytovateľovi za plnenie podľa tejto Zmluvy (finančný limit zákazky) je maximálne [bude doplnené Obstarávateľom] EUR bez DPH. Uvedenie maximálnej celkovej odplaty nezakladá právo Poskytovateľa na poskytnutie plnenia v takomto objeme a Objednávateľ je oprávnený požadovať od Poskytovateľa aj iba podstatne nižší objem plnenia alebo plnenie nepožadovať vôbec.

**Článok 6.**

**Niektoré ustanovenia týkajúce sa zodpovednosti za vady**

1. Poskytovateľ zodpovedá za vady, ktoré mala Služba v okamihu prevzatia Služby Objednávateľom v zmysle tejto Zmluvy, a to aj v prípade, keď sa vada stane zjavnou až po tomto okamihu (skryté vady).
2. Záručná doba na poskytnutú Službu je 24 mesiacov a záručná doba na Poskytovateľom dodané komponenty Hardvér je 36 mesiacov (ďalej len „záruka“ alebo „záruka za akosť*“)* a začína plynúť odo dňa podpisu Preberacieho protokolu Objednávateľom.
3. Ak má Služba, resp. jej časť vady, Objednávateľ tieto písomne oznámi Poskytovateľovi (ďalej len „Oznámenie vád“) spolu so stručným popisom vád. Objednávateľ je oprávnený stanoviť závažnosť vady/Poruchy s prihliadnutím na kritéria vymedzené pre jednotlivé typy vád v tejto Zmluve.
4. Poskytovateľ sa zaväzuje začať s odstraňovaním vád Služby bezodkladne po Oznámení vád Objednávateľom a vady odstrániť do 3 dní odo dňa Oznámenia vád Objednávateľom, ak sa zmluvné strany nedohodnú inak. V prípade, že si odstránenie vady vyžaduje dlhší čas ako 3 dni odo dňa Oznámenia vád, Poskytovateľ sa zaväzuje poskytnúť bezplatne náhradné plnenie (najmä Tovar vrátane softvérového vybavenia) rovnakého druhu a kvality s porovnateľným príslušenstvom do odstránenia vady.
5. Ďalšie ustanovenia o zodpovednosti za vady sú bližšie upravené v Prílohe č. 1 Zmluvy (VOP Objednávateľa).

**Článok 7.**

**Zmluvné sankcie**

1. Poskytovateľ si môže uplatniť v prípade omeškania s plnením peňažných záväzkov Objednávateľa úrok z omeškania vo výške 0,02 % z nezaplatenej sumy za každý deň omeškania.
2. Objednávateľ si môže v prípade omeškania s poskytnutím Služby a/alebo Ďalšej služby (vrátane omeškania s dodaním dokladov vzťahujúcich sa na plnenie) uplatniť u Poskytovateľa zmluvnú pokutu vo výške 20,- EUR za každú aj začatú hodinu omeškania a za každý prípad osobitne (ak sú termíny uvedené alebo dohodnuté v hodinách) a vo výške 50,-EUR za každý aj začatý deň omeškania a za každý prípad osobitne (ak sú termíny uvedené alebo dohodnuté v dňoch) aj formou vystavenia faktúry splatnej do 14 dní od jej doručenia Poskytovateľovi.
3. Objednávateľ si môže v prípade, že Poskytovateľ poruší povinnosť týkajúcu sa zmeny subdodávateľa podľa bodu 5.12 tejto Zmluvy, uplatniť za každý jednotlivý prípad porušenia osobitne zmluvnú pokutu voči Poskytovateľovi vo výške 500,- EUR aj formou vystavenia faktúry splatnej do 14 dní od jej doručenia Poskytovateľovi.
4. Uplatnením zmluvných pokút podľa tohto článku nie je dotknutý nárok Objednávateľa na náhradu škody, ktorá mu vznikla z nesplnenia povinnosti zabezpečenej zmluvnou pokutou, v plnej výške. Uplatnením zmluvných pokút podľa tohto článku nie sú taktiež dotknuté nároky Objednávateľa z vád Služby a ostatné práva Objednávateľa vyplývajúce zo Zmluvy.
5. Pre vylúčenie pochybností sa pre účely výpočtu sankcií podľa Zmluvy Cenou rozumie Cena bez DPH.

**Článok 8.**

**Ochrana Dôverných informácií, osobných údajov a kybernetická bezpečnosť**

1. Zmluvné strany sú si vedomé toho, že v rámci plnenia Zmluvy môžu oni alebo ich zamestnanci, či zmluvní partneri získať vedomou činnosťou druhej zmluvnej strany alebo jej opomenutím prístup k Dôverným informáciám tejto druhej zmluvnej strany. Zmluvné strany sa zaväzujú, že zabezpečia dostatočné poučenie pre všetky osoby, ktoré sa na ich strane budú zúčastňovať na plnení tejto Zmluvy, o podstate Dôvernej informácie v zmysle tejto Zmluvy a nevyhnutnosti jej utajenia v súlade s touto zmluvou. Zmluvné strany sú v tejto súvislosti povinné zabezpečiť, aby záväzok utajenia Dôverných informácii v zmysle tejto Zmluvy prevzali všetky osoby, ktoré sú odlišné od samotných zmluvných strán a ktoré sa budú zúčastňovať na plnení tejto Zmluvy.
2. Dôverné informácie poskytnuté, odovzdané, oznámené, sprístupnené a/alebo akýmkoľvek iným spôsobom získané jednou zmluvnou stranou od druhej zmluvnej strany na základe a/alebo v akejkoľvek súvislosti so Zmluvou môžu byť použité výhradne na účely plnenia predmetu Zmluvy a v súlade s predpismi, ktoré upravujú nakladanie s takýmito údajmi. Zmluvné strany sa zaväzujú Dôverné informácie, ako aj všetky informácie poskytnuté, odovzdané, oznámené, sprístupnené a/alebo akýmkoľvek iným spôsobom získané zmluvnými stranami na základe Zmluvy a/alebo v akejkoľvek súvislosti so Zmluvou udržiavať v prísnej tajnosti, zachovávať o nich mlčanlivosť a chrániť ich pred zneužitím, poškodením, zničením, znehodnotením, stratou a odcudzením.
3. Povinnosti zmluvných strán týkajúce sa ochrany Dôverných informácií sa riadia príslušnými ustanoveniami Prílohy č. 1 Zmluvy (VOP Objednávateľa) a platia bez ohľadu na ukončenie platnosti a účinnosti tejto Zmluvy. Porušenie povinností týkajúce sa ochrany Dôverných informácií (vrátane ochrany osobných údajov najmä porušenie povinnosti mlčanlivosti, utajenia osobných údajov, nedodržanie technických a organizačných opatrení na zaistenie ochrany osobných údajov, nevykonanie likvidácie osobných údajov podľa Zmluvy o spracúvaní a ochrane osobných údajov) sa považuje za podstatné porušenie zmluvných povinností zo strany Poskytovateľa.

**Kybernetická bezpečnosť**

1. Poskytovateľ si je vedomý, že Objednávateľ je v zmysle zákona č. 69/2018 Z.z. o kybernetickej bezpečnosti v platnom znení (ďalej len „Zákon o kybernetickej bezpečnosti“) prevádzkovateľom základnej služby zapísaným v registri prevádzkovateľov základnej služby, ktorý prevádzkuje kritickú základnú službu (v sektore energetika v podsektore plyn).
2. Poskytovateľ sa zaväzuje spracovávať informácie, ktoré by mohli mať vplyv na kritickú základnú službu Objednávateľa, alebo ktoré by sa mohli týkať kybernetickej bezpečnosti sietí a informačných systémov Objednávateľa tak, aby nebola narušená ich dostupnosť, dôvernosť, autentickosť a integrita.
3. Zmluvné strany sa zaväzujú, že v prípade, ak im na základe Zákona o kybernetickej bezpečnosti vznikne povinnosť uzavrieť zmluvu o zabezpečení plnenia bezpečnostných opatrení a notifikačných povinností, budú postupovať podľa Zákona o kybernetickej bezpečnosti a uzavrú písomnú zmluvu za účelom zabezpečenia plnenia bezpečnostných opatrení a notifikačných povinností a/alebo uskutočnia všetky úkony v súlade s ustanoveniami uvedeného zákona tak, aby bolo možné realizovať plnenie v zmysle Zmluvy. Porušenie povinností vyplývajúcich pre Poskytovateľa zo Zmluvy o zabezpečení plnenia bezpečnostných opatrení a notifikačných povinností sa bude považovať za podstatné porušenie zmluvných povinností zo strany Poskytovateľa.
4. Služby a/alebo Ďalšie Služby musia spĺňať všetky požiadavky kybernetickej bezpečnosti a požadovanú úroveň kybernetickej bezpečnosti (*kybernetickou bezpečnosťou je stav, v ktorom sú siete a informačné systémy schopné odolávať na určitom stupni spoľahlivosti akémukoľvek konaniu, ktoré ohrozuje dostupnosť, pravosť, integritu alebo dôvernosť uchovávaných, prenášaných alebo spracúvaných údajov alebo súvisiacich služieb poskytovaných alebo prístupných prostredníctvom týchto sietí a informačných systémov*), musia byť spôsobilé odolávať kybernetickým bezpečnostným incidentom (*kybernetickým bezpečnostným incidentom je udalosť ohrozujúca dostupnosť, pravosť, integritu alebo dôvernosť uchovávaných, prenášaných alebo spracúvaných údajov alebo služieb poskytovaných alebo prístupných prostredníctvom sietí a informačných systémov*), t.j. musia spĺňať všetky požiadavky vyplývajúce zo všeobecne záväzných právnych predpisov, vykonávacích vyhlášok k nim a interných predpisov Objednávateľa v platnom znení, najmä zákona č. 69/2018 Z.z. o kybernetickej bezpečnosti v platnom znení, vyhlášky Národného bezpečnostného úradu č. 362/2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení a interného predpisu Objednávateľa Bezpečnosť informačných a komunikačných systémov v SPP – distribúcia, a.s (ďalej ako „Kybernetická bezpečnosť plnenia“).

**Článok 9.**

**Autorské právo a licenčná zmluva**

1. Zmluvné strany sa dohodli, že ak bude mať ktorákoľvek časť plnenia v zmysle Zmluvy charakter autorského diela podľa ustanovení § 3 a/alebo § 4 Autorského zákona, budú sa práva a povinnosti k autorskému dielu spravovať ustanoveniami tohto článku Zmluvy.
2. Objednávateľ nadobudne vlastnícke právo k zobrazeniu autorského diela alebo jeho časti, na ktorom je odovzdané a/alebo k veci, prostredníctvom ktorej je autorské dielo alebo jeho časť vyjadrené jeho/jej prevzatím.
3. Poskytovateľ vyhlasuje, že je držiteľom (nositeľom) všetkých majetkových práv k autorskému dielu, má výlučné právo na jeho použitie všetkými možnými spôsobmi, aké mu priznávajú Právne predpisy a medzinárodné dohovory, ktorými je SR viazaná, podľa uváženia Objednávateľa, a má oprávnenie s ním nakladať v plnom rozsahu.
4. Poskytovateľ vyhlasuje, že udelením súhlasu na používanie autorského diela neporušuje autorské práva tretích osôb a autorské práva tretích osôb nebudú porušené použitím autorského diela alebo jeho časti podľa uváženia Objednávateľa a k tej časti autorského diela, ktorá bola vytvorená osobou rôznou od Poskytovateľa, je Objednávateľovi oprávnený udeliť súhlas na použitie tejto časti autorského diela vo vecnom, územnom a časovom rozsahu licencie v zmysle bodov 9.5 až 9.14 tohto článku Zmluvy, pričom ho týmto Objednávateľovi zároveň udeľuje.
5. Objednávateľ má právo použiť autorské dielo pre akýkoľvek účel.
6. Pokiaľ je súčasťou plnenia podľa Zmluvy výsledok tvorivej činnosti autora chránený ako predmet duševného vlastníctva v zmysle ustanovenia § 3 a/alebo § 4 Autorského zákona, Poskytovateľ poskytuje Objednávateľovi nevýhradnú, vecne a územne neobmedzenú licenciu na použitie autorského diela alebo ktorejkoľvek jeho časti, a to na celú dobu trvania majetkových práv k autorskému dielu v zmysle Autorského zákona. Pre vylúčenie pochybností sa uvádza, že doba trvania majetkových práv k autorskému dielu je takto určená v zmysle ustanovenia § 32 Autorského zákona, resp. podľa charakteru autorského diela v zmysle osobitných ustanovení Autorského zákona a nejde o prípad neurčenia času, na ktorý sa licencia udeľuje v zmysle ustanovenia § 68 Autorského zákona.
7. Na základe tejto licencie je taktiež Objednávateľ alebo ním poverená osoba oprávnená akokoľvek modifikovať, prepracovať, dopracovať, spracovať, adaptovať (customizovať) alebo zmeniť autorské dielo alebo jeho časť alebo vytvoriť odvodené autorské dielo a takéto autorské dielo používať.
8. Objednávateľ alebo ním poverená osoba je oprávnený autorské dielo rozmnožovať, inštalovať a rozširovať.
9. Licencia sa považuje za poskytnutú od odovzdania ktorejkoľvek časti autorského diela. Pred týmto okamihom je Objednávateľ oprávnený autorské dielo používať iba v rozsahu a spôsobom potrebnom na vykonania testov v súlade s touto Zmluvou.
10. Poskytovateľ týmto ďalej Objednávateľovi udeľuje výslovný predchádzajúci súhlas na udelenie súhlasu tretej osobe na použitie autorského diela alebo jeho časti (na udelenie sublicencie) v rozsahu udelenej licencie, ako aj na postúpenie licencie. O osobe postupníka je povinný informovať Poskytovateľa bez zbytočného odkladu.
11. Odplata za licenciu (sublicenciu) a súhlas na udelenie sublicencie podľa tohto článku tejto Zmluvy je zahrnutá v Cene Služby v zmysle tejto Zmluvy a Poskytovateľovi nepatrí za poskytnutie súhlasov v zmysle tejto Zmluvy žiadna ďalšia odplata.
12. Pre vylúčenie pochybností sa uvádza, že predchádzajúce ustanovenia toho článku Zmluvy sa vzťahujú aj na softvérové programové vybavenia, aplikačné vybavenia alebo ich nadstavby, funkčnosti a zdrojové kódy zhotovené a vyvinuté pre Objednávateľa v rámci Služby/Ďalšej služby, a to vrátane ustanovení o udelenej licencii.
13. Zmluvné strany sa dohodli, že predchádzajúce ustanovenia tohto článku Zmluvy sa primerane vzťahujú aj Dokumentáciu a doklady poskytované v rámci plnenia v zmysle Zmluvy, a to vrátane ustanovení o udelenej licencii.
14. Zmluvné strany sa dohodli, že predchádzajúce ustanovenia tohto článku Zmluvy sa primerane vzťahujú aj na ostatné práva duševného vlastníctva a/alebo priemyselného vlastníctva, ak sa tieto budú vzťahovať na ktorúkoľvek časť plnenia v zmysle Zmluvy.
15. Pre vylúčenie pochybností sa uvádza, že predchádzajúce ustanovenia tohto článku Zmluvy sa nevzťahujú na systémové softvérové vybavenie dodávané a implementované Poskytovateľom podľa Zmluvy a/alebo Čiastkovej zmluvy (t.j. také, ktoré nebolo zhotovené a vyvinuté pre Objednávateľa v rámci plnenia predmetu Zmluvy a môže ísť o softvér tretích strán alebo aj softvér Poskytovateľa) (ďalej aj ako „Softvér tretích strán“). Podmienky jeho používania sa spravujú licenčnými podmienkami jeho výrobcov, ktoré je Poskytovateľ povinný dodať Objednávateľovi v rámci Dokumentácie. Poskytovateľ sa však zaväzuje Objednávateľovi poskytnúť alebo pre Objednávateľa zabezpečiť poskytnutie licenčných práv k Softvéru tretích strán, ktorý je autorským dielom v súlade s ust. § 3 Autorského zákona, Poskytovateľom Objednávateľovi, a to v rozsahu potrebnom pre riadne licenčné pokrytie Hardvéru, resp. VP GSM siete (najmä v prípade rozvoja, zmeny a/alebo úpravy Softvéru), pričom pre vylúčenie akýchkoľvek pochybností sa zmluvné strany dohodli, že v prípade, ak by po uzavretí Čiastkovej zmluvy vyšlo najavo, že rozsah (množstvo) a vecný rozsah licencií bližšie špecifikovaných v Cenovom návrhu nie je dostatočný pre riadne vykonanie Služby, Poskytovateľ sa zaväzuje zabezpečiť poskytnutie licenčných práv k Softvéru tretích strán v potrebnom rozsahu (množstve), a to na vlastné náklady, pričom Poskytovateľ sa zaväzuje uhradiť taktiež akékoľvek ďalšie náklady, ktoré Objednávateľovi vzniknú v dôsledku nedostatočného rozsahu licencií k Sofvéru tretích strán poskytnutého podľa tejto Zmluvy Poskytovateľom (akékoľvek nároky autora softvéru, náklady softvérového auditu vykonaného autorom softvéru alebo inou oprávnenou osobou a podobne). Licencie zabezpečené Poskytovateľom podľa tohto bodu Zmluvy musia byť postupiteľné/prevoditeľné a sublicencovateľné.
16. Poskytovateľ vyhlasuje, že
    * 1. je z titulu licencie alebo sublicencie alebo na základe iných právnych skutočností oprávneným z majetkových práv k Softvéru tretích strán v rozsahu v akom v zmysle tejto Zmluvy poskytuje (udeľuje) Objednávateľovi ako nadobúdateľovi sublicenciu a má súhlas autora Softvéru tretích strán na udelenie sublicencie,
      2. alebo v prípade ak Poskytovateľ nie je z titulu licencie alebo sublicencie alebo iných právnych skutočností oprávneným z majetkových práv k Softvéru tretích strán (t.j. nie je účastníkom licenčného vzťahu k Softvéru tretích strán, ale nadobudnutie licencie pre Poskytovateľa len sprostredkúva alebo iným spôsobom zabezpečuje), je oprávnený na sprostredkovanie alebo iné zabezpečenie riadneho vzniku licenčného vzťahu medzi autorom Softvéru tretích strán resp. oprávneným z majetkových práv k Softvéru tretích strán a Poskytovateľom.
17. Poskytovateľ ako poskytovateľ uzatvorením Zmluvy (Čiastkovej zmluvy) udeľuje Objednávateľovi ako nadobúdateľovi súhlas na používanie Softvéru tretích strán – licenciu, resp. sublicenciu za podmienok a v rozsahu stanovenom touto Zmluvou v súlade s účelovým určením Softvéru tretích strán v nasledovnom rozsahu: vecne určenú pokiaľ ide o spôsob použitia v zmysle bodu 9.19 Zmluvy, územne neobmedzenú, nevýhradnú, a to na celú dobu trvania majetkových práv k autorskému dielu v zmysle Autorského zákona. Pre vylúčenie pochybností sa uvádza, že doba trvania majetkových práv k autorskému dielu je takto určená v zmysle ustanovenia § 32 Autorského zákona, resp. podľa charakteru autorského diela v zmysle osobitných ustanovení Autorského zákona a nejde o prípad neurčenia času, na ktorý sa licencia udeľuje v zmysle ustanovenia § 68 Autorského zákona.
18. Pokiaľ z dôvodu, že Poskytovateľ nie je účastníkom licenčného vzťahu k Softvéru tretích strán, ale nadobudnutie licencie resp. sublicencie pre Objednávateľa len sprostredkúva alebo iným spôsobom zabezpečuje, nie je na použitie Softvéru tretích strán udelená licencia alebo sublicencia podľa ustanovenia bodu 9.17 Zmluvy, je Poskytovateľ povinný zabezpečiť poskytnutie licencie alebo sublicencie oprávnenou osobou Objednávateľovi, a to licencie územne neobmedzenej, nevýhradnej, a to na celú dobu trvania majetkových práv k autorskému dielu v zmysle Autorského zákona, vecne určenú pokiaľ ide o spôsob použitia v zmysle bodu 9.19 Zmluvy, tak aby autorovi Softvéru tretích strán alebo inej osobe nevznikli v súvislosti s poskytnutím licencie resp. sublicencie žiadne nároky voči Objednávateľovi, najmä avšak nielen nárok na licenčnú odmenu alebo obdobnú odplatu.
19. Objednávateľ ako nadobúdateľ licencie resp. sublicencie je oprávnený použiť Softvér tretích strán nasledovne:
20. používať programové moduly Softvéru tretích strán na svojich zariadeniach (Hardvér) a serveroch bez obmedzenia počtu používateľov programových modulov a v prípade zmeny/rozvoja softvéru pre hromadnú správu Routera/Hardvéru aj bez obmedzenia počtu spravovaných Routerov/Hardvérov; za týmto účelom je Objednávateľ oprávnený vyhotoviť potrebné rozmnoženiny Softvéru tretích strán ako celku alebo jeho jednotlivých modulov, resp. ktorejkoľvek jeho časti;
21. zhotoviť a udržiavať zálohové kópie programových modulov Softvéru tretích strán pre zabezpečovací účel, alebo na nahradenie oprávnene nadobudnutej inštalácie programového modulu Softvéru tretích strán, ak sa pôvodná inštalácia zničila alebo inak poškodila;
22. spracovať a adaptovať (customizovať) Softvér tretích strán, v rozsahu potrebnom pre použitie v prostredí Objednávateľa.
23. spravovať a meniť konfiguráciu užívateľského Softvéru tretích strán.
24. Vlastnícke právo k zobrazeniu Softvéru tretích strán (nosičom, na ktorých je uložené) alebo jeho časti Objednávateľ ako nadobúdateľ nadobudne dňom prevzatia tohto zobrazenia (nosičov, na ktorých je uložené), ktoré je povinný Poskytovateľ ako poskytovateľ dodať Objednávateľovi.
25. Odplata za udelenie licencie resp. sublicencie a ostatných súhlasov podľa tejto Zmluvy, ako aj sprostredkovanie alebo zabezpečenie poskytnutia licencie resp. sublicencie je zahrnutá v Cene Služby/Ďalšej služby a Poskytovateľovi nepatrí za poskytnutie a/alebo jeho zabezpečenie žiadna ďalšia odplata.

**Spoločné ustanovenia**

1. Poskytovateľ vyhlasuje, že udelenie licencie podľa tejto Zmluvy nie je v rozpore so žiadnym jeho záväzkom. V prípade, ak sa takéto vyhlásenie ukáže ako nepravdivé, považuje sa to za podstatné porušenie tejto Zmluvy.
2. Poskytovateľ sa zaväzuje, že pri dodaní Služby (ktorá môže mať charakter autorského diela) podľa tejto Zmluvy neoprávnene nezasiahne ani neohrozí práva tretích osôb, najmä ale nie výlučne práva duševného vlastníctva tretích osôb. Poskytovateľ sa zaväzuje, že pri plnení záväzkov podľa tejto Zmluvy bude dodržiavať a zabezpečí dodržiavanie práv duševného vlastníctva (vrátane autorských práv, práv k ochranným známkam, práv k dizajnom, práv výkonných umelcov, a pod.) a osobnostných práv všetkých oprávnených osôb, ktoré sa budú podieľať na plnení záväzkov podľa tejto Zmluvy. Osobitne sa Poskytovateľ zaväzuje vysporiadať všetky potrebné práva a zabezpečiť všetky súhlasy na použitie akýchkoľvek predmetov ochrany duševného vlastníctva či ochrany osobnosti, ktoré budú použité v rámci plnenia záväzkov podľa tejto Zmluvy, a to v rozsahu licencie podľa tejto Zmluvy tak, aby mohol Objednávateľovi poskytnúť licenciu na používanie Služby ako celku ako aj na používanie ktorejkoľvek časti Služby samostatne na dobu podľa tejto Zmluvy. V opačnom prípade zodpovedá za porušenie alebo ohrozenie práv tretích osôb v celom rozsahu.
3. Poskytovateľ sa zaväzuje a prehlasuje, že Služba/Ďalšia služby dodaná Objednávateľovi bude bez akýchkoľvek právnych vád. Ďalej Poskytovateľ prehlasuje, že je nositeľom všetkých potrebných práv duševného vlastníctva k dodávanej Službe aj k jeho jednotlivým častiam, a že je plne oprávnený uzavrieť s Objednávateľom túto Zmluvu (Čiastkovú zmluvu), ako aj udeliť Objednávateľovi touto Zmluvou (Čiastkovou zmluvou) licenciu. Ak by sa vyššie uvedené prehlásenia alebo ktorékoľvek z nich, ukázali ako nesprávne alebo nepravdivé, Poskytovateľ plne zodpovedá za všetky škody z toho vyplývajúce. Poskytovateľ sa zaväzuje odškodniť Objednávateľa v plnom rozsahu voči akýmkoľvek nárokom tretích osôb, vynímajúc nárokov vzniknutých činnosťou, resp. vzájomnou súčinnosťou Poskytovateľa, resp. osoby určenej Poskytovateľom a Objednávateľa a/alebo tretej osoby určenej Objednávateľom podieľajúcej sa na vykonaní Služby, vyplývajúcich z porušenia práv týchto osôb týkajúcich sa patentov, ochranných známok, priemyselných vzorov, autorských práv, ako aj akýchkoľvek ďalších práv duševného vlastníctva v súvislosti s dodaním Služby a/alebo poskytnutím užívacích práv k autorskému dielu alebo jeho súčasti. V prípade, ak Objednávateľ obdrží zo strany tretej osoby uplatnenie nároku vyplývajúceho z toho, že Služba (autorské dielo) a/alebo užívacie práva k Službe (autorskému dielu) alebo jeho súčasti poskytnuté zo strany Poskytovateľa porušujú práva duševného vlastníctva tejto tretej osoby, Objednávateľ je povinný o tom informovať Poskytovateľa, poskytnúť Poskytovateľovi podporu a potrebné informácie na to, aby sa Poskytovateľ mohol efektívne tomuto nároku brániť. Pokiaľ bude preukázaná oprávnenosť nároku tretej osoby a Objednávateľ nárok neuzná, Poskytovateľ podľa svojej vlastnej úvahy a za účelom zastaviť tento neoprávnený zásah alebo zabezpečiť pre Objednávateľa užívacie právo buď (i) zaobstará pre Objednávateľa licenčné práva od autora/vlastníka týchto práv, a to minimálne v rozsahu uvedenom v tomto článku Zmluvy alebo (ii) po predchádzajúcej dohode s Objednávateľom zmení poskytnuté plnenia tak, aby neporušovali práva dotknutých tretích osôb. V prípade, že nie je možné vyššie uvedené povinnosti splniť, Poskytovateľ je povinný vrátiť Objednávateľovi už zaplatenú cenu za dodanú Službu (autorské dielo) a v plnom rozsahu nahradiť Objednávateľovi vzniknutú škodu. Predchádzajúce ustanovenia sa nedotýkajú povinnosti Poskytovateľa odškodniť Objednávateľa v súvislosti s akýmikoľvek nákladmi, škodami alebo stratami vyplývajúcimi z týchto nárokov.

1. Objednávateľ je oprávnený poskytnúť tretej strane všetky dostupné údaje o Službe (autorskom diele), ktoré sú potrebné na pripojenie technických zariadení tretích strán a/alebo na výkon servisných činností na autorskom diele a/alebo na obnovu, modifikáciu autorského diela (ak je to potrebné poskytnutie údajov podľa tohto bodu zahŕňa aj oprávnenie poskytnúť komunikačné protokoly a zdrojové kódy).
2. Poskytovateľ zabezpečí, aby boli chránené vynálezy, ktoré vzniknú v súvislosti s plnením tejto Zmluvy, a aby boli ponúknuté Objednávateľovi na účely ich prihlásenia v jeho mene. Zmluvné strany sa dohodli, že tieto náklady sa považujú za už zahrnuté v Cene Služby.

**Článok 10.**

**Doručovanie**

1. Ostatné písomnosti a prejavy vôle zmluvných strán (rôzne od tých pre doručovanie ktorých sa vyžaduje osobné doručenie, doručenie kuriérom alebo zaslanie poštou v zmysle VOP Objednávateľa), môžu byť doručované tiež na nasledovné adresy:

* Objednávateľovi elektronicky na adresu: [bude doplnené Obstarávateľom];
* Poskytovateľovi elektronicky na adresu: *[doplniť]*

1. V prípade doručovania podľa predchádzajúceho bodu, druhá zmluvná strana bezodkladne potvrdí doručenie preukázateľnou formou. Pre vylúčenie pochybností sa uvádza, že nesplnenie tejto povinnosti nezakladá fikciu nedoručenia takejto písomnosti alebo prejavu vôle zmluvnej strany.
2. Zmluvné strany sa dohodli, že akákoľvek komunikácia bez ohľadu na jej formu, vrátane poskytnutia akejkoľvek písomnej dokumentácie, realizovaná na základe tejto Zmluvy alebo v súvislosti s ňou, bude v slovenskom alebo českom jazyku.

**Článok 11.**

**Ostatné ustanovenia**

1. Na účely vykonávania ustanovení tejto Zmluvy sú oprávnenými osobami, resp. kontaktnými osobami (ďalej len „Oprávnené osoby“), nasledovné osoby:

za Poskytovateľa:

Vo veciach technických: *[doplniť]*

Telefón: *[doplniť]*, E-mail: *[doplniť]*

Vo veciach zmluvných: *[doplniť]*

Telefón: *[doplniť]*, E-mail: *[doplniť]*

za Objednávateľa:

Vo veciach technických: [bude doplnené Obstarávateľom]

Telefón: [bude doplnené Obstarávateľom], E-mail: [bude doplnené Obstarávateľom]

Vo veciach zmluvných: [bude doplnené Obstarávateľom]

Telefón: [bude doplnené Obstarávateľom], E-mail: [bude doplnené Obstarávateľom]

1. Zmluvné strany týmto vyhlasujú, že Oprávnené osoby disponujú oprávneniami a právomocami potrebnými pre prijímanie a realizáciu rozhodnutí v súvislosti s plnením tejto Zmluvy, avšak Oprávnené osoby zmluvných strán nie sú oprávnené Zmluvu meniť ani zrušiť, ak nie je v tejto Zmluve uvedené inak.

**Článok 12.**

**Niektoré ustanovenia týkajúce sa ukončenia Zmluvy**

1. Zmluvné strany sa dohodli, že Zmluvu je možné ukončiť okamžitým odstúpením od Zmluvy v prípadoch uvedených v tejto Zmluve, v prípadoch podstatného porušenia Zmluvy, za ktoré sa popri dôvodoch v zmysle Obchodného zákonníka a osobitných ustanovení Zmluvy považujú prípady podľa VOP Objednávateľa.
2. Zmluvu je možné ukončiť aj ďalšími spôsobmi v zmysle Právnych predpisov, napr. dohodou zmluvných strán a pod.
3. Objednávateľ je oprávnený Zmluvu ukončiť výpoveďou bez udania dôvodu v jednomesačnej výpovednej lehote, ktorá začína plynúť od prvého kalendárneho dňa mesiaca nasledujúceho po doručení výpovede Poskytovateľovi.
4. Pre vylúčenie pochybností sa uvádza, že v prípade zániku Zmluvy je Poskytovateľ povinný plniť povinnosti vyplývajúce z Požiadavky na poskytnutie Služby doručenej Poskytovateľovi a/alebo z uzavretej Čiastkovej zmluvy na poskytnutie Ďalších služieb pred zánikom tejto Zmluvy, ak nie je v úkone Objednávateľa, ktorým vyvolal zánik Zmluvy uvedené inak. Na práva a povinnosti zmluvných strán a Služby poskytované na základe Požiadavky na poskytnutie Služby a/alebo Ďalšie služby poskytované na základe uzavretej čiastkovej zmluvy na poskytnutie Ďalších služieb sa plne vzťahujú ustanovenia tejto Zmluvy.

**Článok 13**

**Záverečné ustanovenia**

1. Táto Zmluva nadobúda platnosť a účinnosť dňom podpisu zmluvnými stranami, pokiaľ z procesu uzavierania Zmluvy a/alebo Právnych predpisov, na základe ktorého/ktorých bola s Poskytovateľom Zmluva uzavretá nevyplýva iné. V prípade, ak sa v zmysle Právnych predpisov na platnosť a/alebo účinnosť Zmluvy vyžaduje jej zverejnenie a/alebo schválenie príslušným orgánom, nadobúda Zmluva platnosť a/alebo účinnosť dňom nasledujúcim po dni jej zverejnenia a/alebo schválením príslušným orgánom. Odhliadnuc od uvedeného sú zmluvné strany svojimi prejavmi viazané momentom podpisu Zmluvy.
2. Táto zmluva sa uzatvára na dobu určitú 4 rokov odo dňa nadobudnutia jej účinnosti.
3. Práva a povinnosti výslovne neupravené Zmluvou sa spravujú príslušnými ustanoveniami VOP Objednávateľa, resp. príslušnými ustanoveniami Obchodného zákonníka a ostatných Právnych predpisov v prípade, že tieto nie sú výslovne upravené ani ustanoveniami VOP Objednávateľa. V prípade odchylnej úpravy Zmluvy a VOP Objednávateľa majú ustanovenia tejto Zmluvy prednosť pred ustanoveniami VOP Objednávateľa. Zmluvné strany týmto zároveň vylučujú aplikáciu akýchkoľvek kolíznych noriem upravených v dvojstranných a/alebo viacstranných medzinárodných zmluvách a/alebo dohodách, ktoré sú súčasťou právneho poriadku Slovenskej republiky. Zmluvné strany sa týmto výslovne dohodli, že na ustanovenia INCOTERMS, ktoré vydala Medzinárodná obchodná komora v Paríži uvádzané na faktúre za plnenie v zmysle Zmluvy a/alebo inom dokumente súvisiacom so Zmluvou, ktoré sú v rozpore s dohodou zmluvných strán podľa Zmluvy, sa neprihliada. Zmluvné strany sa dohodli, že na úpravu ich práv a povinností vyplývajúcich z tejto Zmluvy sa nevzťahuje Viedenský dohovor o medzinárodnej kúpe tovaru.
4. Ak zmluvné strany nedosiahnu dohodu o spore, ktorákoľvek zo zmluvných strán je oprávnená podať žalobu na súd, príslušný podľa procesných predpisov platných v Slovenskej republike, resp. pre vylúčenie pochybností sa uvádza, že zmluvné strany si týmto dohodli právomoc súdov Slovenskej republiky.
5. Poskytovateľ svojím podpisom tejto Zmluvy potvrdzuje, že mu boli poskytnuté informácie o spracúvaní osobných údajov Objednávateľom v rozsahu stanovenom právnymi predpismi upravujúcimi ochranu osobných údajov obsiahnuté v dokumente dostupnom na <http://www.spp-distribucia.sk/sk_gdpr>, a že zabezpečil poskytnutie týchto informácií Oprávneným osobám Poskytovateľa.
6. V prípade, že niektoré z ustanovení Zmluvy sa stane neplatným, neúčinným alebo nevykonateľným, zostáva platnosť ostatných ustanovení nedotknutá. Ak nastane takáto situácia, zmluvné strany sa písomne dohodnú na riešení, ktoré zachová kontext a účel daného ustanovenia.
7. Zmluvné strany týmto vyhlasujú, že s obsahom tejto Zmluvy súhlasia, a že vyjadruje ich slobodnú a vážnu vôľu, ich zmluvná voľnosť nie je obmedzená a na znak súhlasu s obsahom Zmluvy túto podpisujú.
8. Osoby, ktoré podpisujú Zmluvu vyhlasujú, že sú oprávnené konať v mene zmluvnej strany a zaväzovať zmluvnú stranu svojim podpisom.
9. Zmluvné strany sa dohodli, že Zmluvu možno zrušiť alebo meniť písomne, pričom zmeny sa uskutočnia formou písomných dodatkov podpísaných oboma zmluvnými stranami.
10. Zmluva je vyhotovená v 4 rovnopisoch s platnosťou originálu, pre Objednávateľa 2 a pre Poskytovateľa 2 vyhotovenia.
11. Zmluvné strany podpisom tejto Zmluvy prehlasujú, že prevzali (okrem tých dokumentov, ktoré sa súčasťou príloh stanú až po podpise Zmluvy) aj nasledujúce prílohy, ktoré tvoria neoddeliteľnú súčasť Zmluvy:

**Príloha č. 1:** Všeobecné obchodné podmienky na vykonanie Diela/Prác/Služby Objednávateľa (VOP Objednávateľa)

**Príloha č. 2:** Špecifikácia Služby a Ceny Služby (vrátane špecifikácie Hardvéru a jeho komponentov)

**Príloha č. 3:** Zoznam subdodávateľov

|  |  |
| --- | --- |
| V      , dňa | V Bratislave, dňa |
| Poskytovateľ: | Objednávateľ: |
| ------------------------------------------------  [Meno, priezvisko, funkcia] | ----------------------------------------------  [Meno, priezvisko, funkcia] |